(5)

l-Appendiċi I hija sostitwita minn din li ġejja: “Appendiċi I ID-DEFINIZZJONI TAL-KUNĊETT TA’ “PRODOTTI ORIĠINARJI” U L-METODI TA’ KOOPERAZZJONI AMMINISTRATTIVA WERREJ TITOLU I DISPOŻIZZJONIJIET ĠENERALI Artikolu 1 Definizzjonijiet TITOLU II DEFINIZZJONI TAL-KUNĊETT TA’ “PRODOTTI ORIĠINARJI” Artikolu 2 Rekwiżiti ġenerali Artikolu 3 Prodotti miksuba għalkollox Artikolu 4 Ħidma jew ipproċessar suffiċjenti Artikolu 5 Regola tat-tolleranza Artikolu 6 Ħidma jew ipproċessar insuffiċjenti Artikolu 7 Akkumulazzjoni tal-oriġini Artikolu 8 Kundizzjonijiet għall-applikazzjoni tal-akkumulazzjoni tal-oriġini Artikolu 9 Unità tal-kwalifika Artikolu 10 Settijiet Artikolu 11 Elementi newtrali Artikolu 12 Segregazzjoni tal-kontabbiltà TITOLU III REKWIŻITI TERRITORJALI Artikolu 13 Prinċipju tat-territorjalità Artikolu 14 Nonalterazzjoni Artikolu 15 Wirjiet TITOLU IV RIFUŻJONI JEW EŻENZJONI Artikolu 16 Rifużjoni tad-dazji doganali jew eżenzjoni minnhom TITOLU V PROVA TAL-ORIĠINI Artikolu 17 Rekwiżiti ġenerali Artikolu 18 Kundizzjonijiet biex issir dikjarazzjoni tal-oriġini Artikolu 19 Esportatur approvat Artikolu 20 Proċedura għall-ħruġ ta’ ċertifikat tal-moviment EUR.1 Artikolu 21 Ċertifikati tal-moviment EUR.1 maħruġa retrospettivament Artikolu 22 Ħruġ ta’ kopja duplikata ta’ ċertifikat tal-moviment EUR.1 Artikolu 23 Validità tal-prova tal-oriġini Artikolu 24 Żoni ħielsa Artikolu 25 Rekwiżiti tal-importazzjoni Artikolu 26 Importazzjoni gradwali Artikolu 27 Eżenzjoni mill-provi tal-oriġini Artikolu 28 Diskrepanzi u żbalji formali Artikolu 29 Dikjarazzjonijiet tal-fornitur Artikolu 30 Ammonti espressi f’euro TITOLU VI PRINĊIPJI TA’ KOOPERAZZJONI U EVIDENZA DOKUMENTATA Artikolu 31 Evidenza dokumentata, preservazzjoni tal-provi tal-oriġini u dokumenti ta’ prova Artikolu 32 Riżoluzzjoni tat-tilwim TITOLU VII KOOPERAZZJONI AMMINISTRATTIVA Artikolu 33 Notifika u kooperazzjoni Artikolu 34 Verifika tal-provi tal-oriġini Artikolu 35 Verifika tad-dikjarazzjonijiet tal-fornitur Artikolu 36 Penali TITOLU VIII APPLIKAZZJONI TAL-APPENDIĊI I Artikolu 37 Iż-Żona Ekonomika Ewropea Artikolu 38 Il-Liechtenstein Artikolu 39 Ir-Repubblika ta’ San Marino Artikolu 40 Il-Prinċipat ta’ Andorra Artikolu 41 Ceuta u Melilla Lista tal-Annessi ANNESS I: Noti introduttorji għal-lista fl-Anness II ANNESS II: Lista tal-ħidma jew tal-ipproċessar li jeħtieġ isiru fuq materjali mhux oriġinarji biex il-prodott manifatturat jikseb status oriġinarju ANNESS III: Test tad-dikjarazzjoni tal-oriġini ANNESS IV: Eżempji ta’ ċertifikat tal-moviment EUR.1 u ta’ applikazzjoni għal ċertifikat tal-moviment EUR.1 ANNESS V: Kundizzjonijiet speċjali dwar il-prodotti li joriġinaw f’Ceuta u Melilla ANNESS VI: Dikjarazzjoni tal-fornitur ANNESS VII: Dikjarazzjoni tal-fornitur għal perjodu fit-tul ANNESS VIII: Lista tal-Partijiet Kontraenti li jkunu għażlu li jestendu l-applikazzjoni tal-Artikolu 7(3) għall-importazzjoni tal-prodotti li jaqgħu taħt il-Kapitoli 50 sa 63 TITOLU I DISPOŻIZZJONIJIET ĠENERALI Artikolu 1 Definizzjonijiet Għall-finijiet ta’ din il-Konvenzjoni: (a) “kapitoli”, “intestaturi” u “subintestaturi” jfissru l-kapitoli, l-intestaturi u s-subintestaturi (kodiċi b’erbgħa jew sitt ċifri) użati fin-nomenklatura li tifforma s-Sistema Armonizzata għad-Deskrizzjoni u l-Kodifikazzjoni tal-Merkanzija (“Sistema Armonizzata”) bil-bidliet skont ir-Rakkomandazzjoni tas-26 ta’ Ġunju 2004 tal-Kunsill għall-Kooperazzjoni Doganali; (b) “klassifikat” tfisser il-klassifikazzjoni ta’ merkanzija taħt intestatura jew subintestatura partikolari tas-Sistema Armonizzata; (c) “kunsinna” tfisser prodotti li: (i) jintbagħtu simultanjament mingħand esportatur wieħed lil destinatarju wieħed; jew (ii) ikunu koperti minn dokument uniku tat-trasport li jkopri t-trasportazzjoni tagħhom mingħand l-esportatur lejn id-destinatarju jew, fin-nuqqas ta’ dokument bħal dan, b’fattura unika; (d) “l-awtoritajiet doganali tal-Parti Kontraenti” għall-Unjoni Ewropea tfisser kwalunkwe waħda mill-awtoritajiet doganali tal-Istati Membri tal-Unjoni Ewropea; (e) “valur doganali” tfisser il-valur kif iddeterminat skont il-Ftehim dwar l-implementazzjoni tal-Artikolu VII tal-Ftehim Ġenerali dwar it-Tariffi u l-Kummerċ 1994 (il-Ftehim tad-WTO dwar il-Valutazzjoni Doganali); (f) “prezz mill-fabbrika” tfisser il-prezz imħallas għall-prodott mill-fabbrika lill-manifattur fil-Parti Kontraenti li fl-impriża tagħha jsiru l-ħidma jew l-ipproċessar tal-aħħar, diment li l-prezz ikun jinkludi l-valur tal-materjali kollha użati u l-kostijiet kollha l-oħra relatati mal-produzzjoni tiegħu, mingħajr kwalunkwe taxxa interna li titħallas lura jew li tista’ titħallas lura meta l-prodott miksub jiġi esportat. Jekk l-aħħar ħidma jew ipproċessar ikunu ngħataw b’sottokuntratt lil manifattur, it-terminu “manifattur” jirreferi għall-impriża li tkun impjegat lis-sottokuntrattur. Jekk il-prezz effettiv li jitħallas ma jkunx jirrifletti l-kostijiet kollha relatati mal-manifattura tal-prodott li jiġġarrbu effettivament mill-Parti Kontraenti, il-prezz mill-fabbrika jkun ifisser l-għadd totali ta’ dawn il-kostijiet kollha, mingħajr kwalunkwe taxxa interna li titħallas lura jew li tista’ titħallas lura meta l-prodotti miksub jiġi esportat; (g) “materjal funġibbli” jew “prodott funġibbli” jfissru materjali jew prodotti tal-istess tip u kwalità kummerċjali, li jkollhom l-istess karatteristiċi tekniċi u fiżiċi, u li ma jistgħux jintgħarfu minn xulxin; (h) “merkanzija” tfisser kemm il-materjali kif ukoll il-prodotti; (i) “manifattura” hija kwalunkwe tip ta’ ħidma jew ipproċessar inkluż l-immuntar; (j) “materjal” tfisser kwalunkwe ingredjent, materja prima, komponent jew parti, eċċ., li jintużaw fil-manifattura tal-prodott; (k) “kontenut massimu tal-materjal mhux oriġinarju” tfisser il-kontenut massimu ta’ materjal mhux oriġinarju li huwa permess ħalli l-manifattura titqies bħala ħidma jew ipproċessar biżżejjed li jagħtu status oriġinarju lill-prodott. Dan jista’ jiġi espress bħala persentaġġ tal-prezz mill-fabbrika tal-prodott jew bħala persentaġġ tal-piż nett ta’ dawn il-materjali użati li jaqgħu taħt grupp speċifikat ta’ kapitoli, kapitolu, intestatura jew subintestatura; (l) “prodott” tfisser il-prodott li jiġi manifatturat, anki jekk ikun maħsub għal użu aktar tard f’xi operazzjoni oħra tal-manifattura; (m) “territorju” tinkludi t-territorju tal-art, l-ilmijiet interni u l-baħar territorjali ta’ Parti Kontraenti; (n) “valur miżjud” għandha titqies bħala l-prezz mill-fabbrika tal-prodott mingħajr il-valur doganali ta’ kull wieħed mill-materjali inkorporati li joriġinaw fil-Partijiet Kontraenti l-oħra u li għalihom tapplika l-akkumulazzjoni jew, jekk il-valur doganali ma jkunx magħruf jew ma jkunx jista’ jiġi aċċertat, l-ewwel prezz li jista’ jiġi aċċertat li jkun tħallas għall-materjali fil-Parti Kontraenti esportatriċi; (o) “valur tal-materjali” tfisser il-valur doganali fil-mument tal-importazzjoni tal-materjali mhux oriġinarji użati jew, jekk dan ma jkunx magħruf u ma jkunx jista’ jiġi aċċertat, l-ewwel prezz li jista’ jiġi aċċertat li jkun tħallas għall-materjali fil-Parti Kontraenti esportatriċi. Meta jkun irid jiġi stabbilit il-valur tal-materjali oriġinarji użati, dan il-punt għandu japplika mutatis mutandis. TITOLU II DEFINIZZJONI TAL-KUNĊETT TA’ “PRODOTTI ORIĠINARJI” Artikolu 2 Rekwiżiti ġenerali Għall-fini tal-implimentazzjoni tal-Ftehim rilevanti, il-prodotti li ġejjin għandhom jitqiesu bħala li joriġinaw f’Parti Kontraenti meta jiġu esportati lejn Parti Kontraenti oħra: (a) prodotti miksuba għalkollox fil-Parti Kontraenti fis-sens tal-Artikolu 3; (b) prodotti miksuba fil-Parti Kontraenti li jinkorporaw materjali li ma jkunux inkisbu għalkollox hemmhekk, sakemm materjali bħal dawn ikunu sarulhom ħidma jew ipproċessar biżżejjed f’dik il-Parti Kontraenti fis-sens tal-Artikolu 4. Artikolu 3 Prodotti miksuba għalkollox 1. Dawn li ġejjin għandhom jitqiesu bħala miksubin għalkollox f’Parti Kontraenti meta jiġu esportati lejn Parti Kontraenti oħra: (a) prodotti minerali u ilma naturali estratt mill-ħamrija tagħha jew minn qiegħ il-baħar tagħha; (b) pjanti, inkluż pjanti akkwatiċi, u prodotti veġetali mkabbra jew maħsuda hemmhekk; (c) annimali ħajjin imwielda u mrobbija hemmhekk; (d) prodotti minn annimali ħajjin imrobbija hemmhekk; (e) prodotti minn annimali mbiċċra mwielda u mrobbija hemmhekk; (f) prodotti miksubin b’kaċċa jew sajd li saru hemmhekk; (g) prodotti tal-akkwakultura, fejn il-ħut, il-krustaċji, il-molluski u invertebrati akkwatiċi oħrajn jitwieldu jew jitrabbew hemmhekk minn bajd, larvi jew ħut żgħir; (h) prodotti tas-sajd marittimu u prodotti oħra meħuda mill-baħar barra xi baħar territorjali mill-bastimenti tagħha; (i) prodotti magħmula abbord il-bastimenti fabbrika tagħha esklużivament mill-prodotti msemmija fil-punt (h); (j) oġġetti użati miġbura hemmhekk, tajbin biss għall-irkupru ta’ materja prima; (k) skart u ruttam li jirriżulta minn operazzjonijiet ta’ manifattura mwettqa hemmhekk; (l) prodotti estratti minn qiegħ il-baħar jew minn taħt qiegħ il-baħar li jkun jinsab ’il barra mill-baħar territorjali tagħha, iżda fejn għandha drittijiet esklussivi ta’ esplojtazzjoni; (m) merkanzija manifatturata hemmhekk esklużivament mill-prodotti speċifikati fil-punti (a) sa (l). 2. It-termini “il-bastimenti tagħha” u “il-bastimenti fabbrika tagħha” fil-punti (h) u (i) tal-paragrafu 1 għandhom rispettivament japplikaw biss għall-bastimenti u għall-bastimenti fabbrika li jissodisfaw ir-rekwiżiti kollha li ġejjin: (a) ikunu rreġistrati fil-Parti Kontraenti esportatriċi jew fil-Parti Kontraenti importatriċi; (b) ikunu jbaħħru bil-bandiera tal-Parti Kontraenti esportatriċi jew tal-Parti Kontraenti importatriċi; (c) jissodisfaw waħda mill-kundizzjonijiet li ġejjin: (i) ikunu mill-inqas 50 % proprjetà ta’ ċittadini tal-Parti Kontraenti esportatriċi jew tal-Parti Kontraenti importatriċi; jew (ii) ikunu l-proprjetà ta’ kumpaniji li: — jkollhom l-uffiċċju prinċipali tagħhom u l-post ewlieni tan-negozju tagħhom fil-Parti Kontraenti esportatriċi jew fil-Parti Kontraenti importatriċi, u — ikunu mill-inqas 50 % proprjetà tal-Parti Kontraenti esportatriċi jew importatriċi jew ta’ entitajiet pubbliċi tagħhom jew ċittadini ta’ dawn il-Partijiet. 3. Għall-fini tal-paragrafu 2, meta l-Parti Kontraenti esportatriċi jew importatriċi tkun l-Unjoni Ewropea, dan ikun ifisser l-Istati Membri tal-Unjoni Ewropea. 4. Għall-fini tal-paragrafu 2, l-Istati tal-EFTA għandhom jitqiesu bħala Parti Kontraenti waħda. Artikolu 4 Ħidma jew ipproċessar biżżejjed 1. Mingħajr preġudizzju għall-paragrafu 3 ta’ dan l-Artikolu u għall-Artikolu 6, il-prodotti li ma jinkisbux għalkollox f’Parti Kontraenti għandhom jitqiesu maħduma jew ipproċessati biżżejjed meta jiġu ssodisfati l-kundizzjonijiet stabbiliti fil-lista tal-Anness II għall-merkanzija kkonċernata. 2. Jekk prodott li jkun kiseb status oriġinarju f’Parti Kontraenti skont il-paragrafu 1 ta’ dan l-Artikolu jintuża bħala materjal fil-manifattura ta’ prodott ieħor, ma għandu jittieħed l-ebda kont tal-materjali mhux oriġinarji li setgħu ntużaw fil-manifattura tiegħu. 3. Għal kull prodott għandu jiġi ddeterminat jekk ġewx issodisfati jew le r-rekwiżiti tal-paragrafu 1 ta’ dan l-Artikolu. Iżda meta r-regola rilevanti tkun ibbażata fuq il-konformità ma’ kontenut massimu ta’ materjali mhux oriġinarji, l-awtoritajiet doganali tal-Partijiet Kontraenti jistgħu jawtorizzaw lill-esportaturi biex jikkalkulaw il-prezz mill-fabbrika tal-prodotti u l-valur tal-materjali mhux oriġinarji fuq bażi medja kif stabbilit fil-paragrafu 4 ta’ dan l-Artikolu, biex jitqiesu l-varjazzjonijiet fil-kostijiet u fir-rati tal-kambju. 4. Fejn ikun japplika t-tieni subparagrafu tal-paragrafu 3 ta’ dan l-Artikolu, il-prezz medju mill-fabbrika tal-prodott u l-valur medju tal-materjali mhux oriġinarji użati għandhom jiġu kalkulati rispettivament abbażi tat-total tal-prezzijiet mill-fabbrika mitluba għall-bejgħ kollu tal-prodotti li jkun sar tul is-sena fiskali preċedenti u t-total tal-valur tal-materjali mhux oriġinarji kollha li jkunu ntużaw fil-manifattura tal-prodotti tul is-sena fiskali preċedenti kif definit fil-Parti Kontraenti esportatriċi jew, meta ċ-ċifri għal sena fiskali sħiħa ma jkunux disponibbli, tul perjodu iqsar li ma għandux ikun iqsar minn tliet xhur. 5. L-esportaturi li jkunu għażlu kalkoli fuq bażi medja għandhom japplikaw dan il-metodu b’mod konsistenti tul is-sena ta’ wara s-sena fiskali ta’ referenza jew, meta jkun xieraq, tul is-sena ta’ wara l-perjodu iqsar li jkun intuża bħala referenza. Dawn jistgħu ma jibqgħux japplikaw dan il-metodu jekk tul sena fiskali partikolari jew tul perjodu rappreżentattiv iqsar ta’ mhux anqas minn tliet xhur, dawn jirreġistraw li l-varjazzjonijiet fil-kostijiet jew fir-rati tal-kambju li jkunu ġġustifikaw dan l-użu ma għadhomx japplikaw. 6. Biex tiġi stabbilita konformità mal-kontenut massimu tal-materjali mhux oriġinarji, il-medji msemmija fil-paragrafu 4 ta’ dan l-Artikolu għandhom jintużaw bħala l-prezz mill-fabbrika u l-valur tal-materjali mhux oriġinarji rispettivament. Artikolu 5 Regola tat-tolleranza 1. B’deroga mill-Artikolu 4 u soġġetti għall-paragrafi 2 u 3 ta’ dan l-Artikolu, il-materjali mhux oriġinarji li skont il-kundizzjonijiet stabbiliti fil-lista fl-Anness II ma għandhomx jintużaw fil-manifattura ta’ xi prodott partikolari xorta jistgħu jintużaw, diment li l-valur totali tagħhom jew il-piż nett ivvalutat għall-prodott ma jkunx jaqbeż: (a) il-15 % tal-piż nett tal-prodott li jaqa’ taħt il-Kapitoli 2 u 4 sa 24, għajr il-prodotti tas-sajd ipproċessati tal-Kapitolu 16; (b) il-15 % tal-prezz mill-fabbrika tal-prodott għal prodotti oħra għajr dawk koperti mill-punt (a). Dan il-paragrafu ma għandux japplika għall-prodotti li jaqgħu taħt il-Kapitoli 50 sa 63, li għalihom għandhom japplikaw it-tolleranzi msemmija fin-Noti 6 u 7 tal-Anness I. 2. Il-paragrafu 1 ta’ dan l-Artikolu ma għandux jippermetti li jinqabżu l-persentaġġi għall-kontenut massimu tal-materjali mhux oriġinanti kif speċifikati fir-regoli stabbiliti fil-lista fl-Anness II. 3. Il-paragrafi 1 u 2 ta’ dan l-Artikolu ma għandhomx japplikaw għall-prodotti miksuba għalkollox f’Parti Kontraenti fis-sens tal-Artikolu 3. Iżda, mingħajr preġudizzju għall-Artikolu 6 u l-Artikolu 9(1), it-tolleranza prevista f’dawk id-dispożizzjonijiet għandha xorta tapplika għall-prodott li għalih ir-regola stabbilita fil-lista fl-Anness II teżiġi li l-materjali li jintużaw fil-manifattura ta’ dak il-prodott ikunu nkisbu għalkollox. Artikolu 6 Ħidma jew ipproċessar mhux biżżejjed 1. Mingħajr preġudizzju għall-paragrafu 2 ta’ dan l-Artikolu, l-operazzjonijiet li ġejjin għandhom jitqiesu bħala ħidma jew ipproċessar mhux suffiċjenti biex jingħata l-istatus ta’ prodott oriġinarju, sew jekk jiġu ssodisfati r-rekwiżiti tal-Artikolu 4 u sew jekk le: (a) operazzjonijiet ta’ preżervazzjoni sabiex ikun żgurat li l-prodotti jibqgħu f’kundizzjoni tajba matul it-trasport u l-ħażna; (b) ftuħ u assemblaġġ ta’ pakketti; (c) ħasil, tindif; it-tneħħija tat-trab, l-ossidu, iż-żjut, iż-żebgħa jew kisi ieħor; (d) il-mogħdija jew l-ippressar tat-tessuti; (e) operazzjonijiet sempliċi ta’ tiżbigħ u ppolixjar; (f) ħruġ mill-fosdqa u tħin parzjali jew sħiħ ta’ ross; ippolixjar u glejżjar ta’ ċereali u ross; (g) operazzjonijiet sabiex jingħata l-kulur jew it-togħma liz-zokkor jew biex jiġu ffurmati blokok żgħar taz-zokkor; it-tħin parzjali jew totali ta’ zokkor kristallin; (h) tqaxxir, tneħħija tal-għadma u l-qoxra ta’ frott, ġewż u ħxejjex; (i) tisnin, tħin sempliċi jew qtugħ sempliċi; (j) tgħarbil, skrinjar, issortjar, klassifikazzjoni, gradazzjoni, tqabbil; (inkluż il-ġbir ta’ oġġetti f’settijiet); (k) tqegħid sempliċi fi fliexken, laned, flasks, boroż, kontenituri, kaxxi, twaħħil fuq kartun jew twavel u l-proċessi sempliċi l-oħra kollha ta’ ppakkjar; (l) twaħħil jew stampar ta’ marki, ta’ tikketti, ta’ logos u ta’ oħrajn bħal sinjali distintivi fuq il-prodotti jew fuq l-imballaġġ tagħhom; (m) it-taħlit sempliċi ta’ prodotti, kemm jekk ta’ tipi differenti u kemm jekk le; (n) it-taħlit taz-zokkor ma’ xi materjal; (o) iż-żieda sempliċi ta’ ilma jew id-dilwizzjoni jew id-deidratazzjoni jew id-denaturazzjoni tal-prodotti; (p) l-assemblaġġ (1) sempliċi ta’ partijiet ta’ oġġetti li jsawru prodott sħiħ jew iż-żarmar ta’ prodotti f’partijiet; (q) it-tbiċċir tal-annimali. (r) kombinament ta’ żewġ operazzjonijiet jew aktar speċifikati fil-punti (a) sa (q). 2. Meta jkun qed jiġi ddeterminat jekk il-ħidma jew l-ipproċessar li jkunu saru fuq prodott partikulari għandhomx jitqiesu mhux biżżejjed fis-sens tal-paragrafu 1 ta’ dan l-Artikolu, għandhom jitqiesu l-operazzjonijiet kollha li jkunu saru fuq dak il-prodott fil-Parti Kontraenti esportatriċi. Artikolu 7 Akkumulazzjoni tal-oriġini 1. Mingħajr preġudizzju għall-Artikolu 2, il-prodotti għandhom jitqiesu li joriġinaw fil-Parti Kontraenti esportatriċi meta jiġu esportati lejn Parti Kontraenti oħra jekk ikunu nkisbu hemmhekk, u jinkorporaw materjali li joriġinaw minn kwalunkwe Parti Kontraenti oħra diment li l-ħidma jew l-ipproċessar li jsiru fil-Parti Kontraenti esportatriċi ikunu jmorru lil hinn mill-operazzjonijiet imsemmija fl-Artikolu 6. Ma għandux ikun meħtieġ li dawn il-materjali jsirulhom ħidma jew ipproċessar biżżejjed. 2. Meta l-ħidma jew l-ipproċessar imwettqa fil-Parti Kontraenti esportatriċi ma jkunux imorru lil hinn mill-operazzjonijiet imsemmija fl-Artikolu 6, il-prodott miksub bl-inkorporazzjoni ta’ materjali li joriġinaw fi kwalunkwe Parti Kontraenti oħra għandu jitqies li joriġina fil-Parti Kontraenti esportatriċi biss meta l-valur miżjud hemmhekk ikun ikbar mill-valur tal-materjali użati li joriġinaw f’aktar minn waħda mill-Partijiet Kontraenti l-oħra. Jekk dan ma jkunx il-każ, il-prodott miksub għandu jitqies bħala li joriġina fil-Parti Kontraenti minn fejn ikun ġie l-ogħla valur ta’ materjali oriġinarji użati fil-manifattura fil-Parti Kontraenti esportatriċi. 3. Mingħajr preġudizzju għall-Artikolu 2, u bl-esklużjoni tal-prodotti li jaqgħu taħt il-Kapitoli 50 sa 63, il-ħidma jew l-ipproċessar imwettqa f’Parti Kontraenti, għajr il-Parti Kontraenti esportatriċi, għandhom jitqiesu li jkunu saru fil-Parti Kontraenti esportatriċi jekk il-prodotti miksuba jsirulhom ħidma jew ipproċessar sussegwenti f’din il-Parti Kontraenti esportatriċi. 4. Mingħajr preġudizzju għall-Artikolu 2, għall-prodotti li jaqgħu taħt il-Kapitoli 50 sa 63 u biss għall-iskop tal-kummerċ bilaterali bejn żewġ Partijiet Kontraenti, il-ħidma jew l-ipproċessar li jsiru fil-Parti Kontraenti importatriċi għandhom jitqiesu li jkunu saru fil-Parti Kontraenti esportatriċi jekk il-prodotti jsirulhom ħidma jew ipproċessar sussegwenti f’dik il-Parti Kontraenti esportatriċi. Għall-finijiet ta’ dan il-paragrafu, il-parteċipanti fil-Proċess ta’ Stabbilizzazzjoni u ta’ Assoċjazzjoni tal-Unjoni Ewropea u r-Repubblika tal-Moldova għandhom jitqiesu bħala Parti Kontraenti waħda 5. Il-Partijiet Kontraenti jistgħu jagħżlu li jestendu l-applikazzjoni tal-paragrafu 3 ta’ dan l-Artikolu għall-importazzjoni tal-prodotti li jaqgħu taħt il-Kapitoli 50 sa 63, b’mod unilaterali. Il-Parti Kontraenti li tiddeċiedi li testendi l-applikazzjoni tal-paragrafu 3 għandha tinnotifika lill-Kumitat Konġunt b’dik id-deċiżjoni, kif ukoll bi kwalunkwe modifiki li jsirulha. L-Anness VIII għandu jkun fih il-lista tal-Partijiet Kontraenti li jkunu estendew l-applikazzjoni tal-paragrafu 3 ta’ dan l-Artikolu għall-importazzjoni ta’ prodotti li jaqgħu taħt il-Kapitoli 50 sa 63. Il-lista tal-Partijiet Kontraenti għandha tiġi aġġornata minnufih wara li kwalunkwe Parti Kontraenti tkun waqfet milli tapplika l-estensjoni. Kull Parti Kontraenti għandha tippubblika avviż bil-lista tal-Partijiet Kontraenti fl-Anness VIII skont il-proċeduri interni rispettivi tagħhom. 6. Għall-fini tal-akkumulazzjoni fis-sens tal-paragrafi 3 sa 5, il-prodotti oriġinarji għandhom jitqiesu li joriġinaw fil-Parti Kontraenti esportatriċi biss jekk il-ħidma jew l-ipproċessar li jkunu sarulhom ikunu jmorru lil hinn mill-operazzjonijiet imsemmija fl-Artikolu 6. 7. Prodotti li joriġinaw mill-Partijiet Kontraenti msemmijin fil-paragrafi 1 u 4 li ma jsirulhom l-ebda ħidma jew ipproċessar fil-Parti Kontraenti esportatriċi għandhom iżommu l-oriġini tagħhom jekk jiġu esportati lejn waħda mill-Partijiet Kontraenti l-oħrajn. Artikolu 8 Kundizzjonijiet għall-applikazzjoni tal-akkumulazzjoni tal-oriġini 1. L-akkumulazzjoni prevista fl-Artikolu 7 tista’ tiġi applikata biss jekk: (a) ikun applikabbli, bejn il-pajjiżi involuti fl-akkwist tal-istatus oriġinarju u l-Parti Kontraenti destinatarja, ftehim kummerċjali preferenzjali skont l-Artikolu XXIV tal-Ftehim Ġenerali dwar it-Tariffi u l-Kummerċ 1994 (GATT); kif ukoll (b) il-merkanzija tkun kisbet status oriġinarju bl-applikazzjoni ta’ regoli tal-oriġini li jkunu identiċi għal dawk mogħtija f’din il-Konvenzjoni. 2. Avviżi li jindikaw l-issodisfar tar-rekwiżiti meħtieġa sabiex tiġi applikata l-akkumulazzjoni għandhom jiġu ppubblikati f’Il-Ġurnal Uffiċjali tal-Unjoni Ewropea (serje C) u fil-Partijiet Kontraenti li jkunu parti għall-Ftehimiet rilevanti, skont il-proċeduri tagħhom stess. L-akkumulazzjoni prevista fl-Artikolu 7 għandha tapplika mid-data indikata f’dawn l-avviżi. Il-Partijiet Kontraenti għandhom, tramite l-Kummissjoni Ewropea, jipprovdu lill-Partijiet Kontraenti l-oħrajn li huma parti għall-Ftehimiet rilevanti, b’dettalji dwar il-Ftehimiet, inklużi d-dati ta’ meta jidħlu fis-seħħ, li jiġu applikati mal-Partijiet Kontraenti l-oħra. 3. Il-prova tal-oriġini għandha tinkludi d-dikjarazzjoni bl-Ingliż “CUMULATION APPLIED WITH (l-isem tal-pajjiż/l-ismijiet tal-pajjiżi bl-Ingliż)” meta prodotti jkunu kisbu l-istatus oriġinarju fil-Parti Kontraenti esportatriċi bl-applikazzjoni tal-akkumulazzjoni tal-oriġini skont l-Artikolu 7. Jekk bħala prova tal-oriġini jintuża ċertifikat tal-moviment EUR.1, dik id-dikjarazzjoni għandha ssir fil-kaxxa 7 taċ-ċertifikat tal-moviment EUR.1. 4. Rigward il-prodotti esportati lejhom li jkunu kisbu l-istatus oriġinarju fil-Parti Kontraenti esportatriċi bl-applikazzjoni tal-alkumulazzjoni tal-oriġini skont l-Artikolu 7, il-Partijiet Kontraenti jistgħu jiddeċiedu li jirrinunzjaw għall-obbligu tal-inklużjoni tad-dikjarazzjoni msemmija fil-paragrafu 3 ta’ dan l-Artikolu fuq il-prova tal-oriġini. Il-Partijiet Kontraenti għandhom jinnotifikaw lill-Kumitat Konġunt bid-deċiżjoni tagħhom li jagħmlu użu minn dik l-għażla. Avviżi li jindikaw il-lista aġġornata tal-Partijiet Kontraenti li għamlu użu minn dik l-għażla għandhom jiġu ppubblikati mill-Partijiet Kontraenti, skont il-proċeduri tagħhom stess. Artikolu 9 Unità tal-kwalifika 1. L-unità ta’ kwalifika għall-applikazzjoni ta’ din il-Konvenzjoni għandha tkun il-prodott partikolari li huwa kkunsidrat bħala l-unità bażika fid-determinazzjoni tal-klassifikazzjoni bl-użu tan-nomenklatura tas-Sistema Armonizzata. Għaldaqstant: (a) meta prodott magħmul minn grupp jew għadd ta’ oġġetti jiġi kklassifikat skont it-termini tas-Sistema Armonizzata taħt intestatura waħda, dan il-prodott sħiħ jifforma l-unità tal-kwalifika; (b) meta kunsinna tkun tikkonsisti minn għadd ta’ prodotti identiċi kklassifikati taħt l-istess intestatura, kull prodott individwali għandu jitqies b’mod individwali fl-applikazzjoni ta’ din il-Konvenzjoni. 2. Skont ir-Regola Ġenerali 5 tas-Sistema Armonizzata, meta l-imballaġġ ikun inkluż mal-prodott għall-finijiet ta’ klassifikazzjoni, dan għandu jiġi inkluż għall-finijiet tad-determinazzjoni tal-oriġini. 3. L-aċċessorji, l-ispareparts u l-għodda mibgħuta ma’ biċċa tagħmir, magna, apparat jew vettura li jkunu parti mit-tagħmir normali u inklużi fil-prezz mill-fabbrika tagħhom, dawn għandhom jitqiesu bħala biċċa waħda tat-tagħmir, tal-magna, tal-apparat jew tal-vettura inkwistjoni. Article 10 Settijiet Is-settijiet, kif definiti fir-Regola Ġenerali 3 tas-Sistema Armonizzata, għandhom jitqiesu oriġinarji jekk il-prodotti komponenti kollha jkunu oriġinarji. Meta sett ikun magħmul minn prodotti oriġinarji u prodotti mhux oriġinarji, is-sett kollu għandu xorta jitqies bħala oriġinarju, diment li l-valur tal-prodotti mhux oriġinarji ma jkunx jaqbeż il-15 % tal-prezz mill-fabbrika tas-sett. Artikolu 11 Elementi newtrali Biex jiġi ddeterminat jekk prodott hux prodott oriġinarju, ma għandhiex titqies l-oriġini ta’ dawn li ġejjin li jistgħu jintużaw fil-manifattura tiegħu: (a) l-enerġija u l-karburant; (b) l-impjanti u t-tagħmir; (c) il-magni u l-għodod; (d) kwalunkwe merkanzija oħra li ma tidħolx, u li m’hemmx il-ħsieb li tidħol, fil-kompożizzjoni finali tal-prodott. Artikolu 12 Segregazzjoni tal-kontabbiltà 1. Jekk jintużaw materjali funġibbli oriġinarji u mhux oriġinarji fil-ħidma jew fl-ipproċessar ta’ prodott, l-operaturi ekonomiċi jistgħu jiżguraw il-ġestjoni tal-materjali bl-użu tal-metodu ta’ segregazzjoni tal-kontabbiltà, mingħajr ma jżommu l-materjali fi stokkijiet separati. 2. L-operaturi ekonomiċi jistgħu jiżguraw il-ġestjoni ta’ prodotti funġibbli oriġinarji u mhux oriġinarji tal-intestatura 1701 bl-użu tal-metodu ta’ segregazzjoni tal-kontabbiltà, mingħajr ma jżommu l-prodotti fi stokkijiet separati. 3. Il-Partijiet Kontraenti jistgħu jeżiġu li l-applikazzjoni tas-segregazzjoni tal-kontabbiltà tkun soġġetta għal awtorizzazzjoni minn qabel mill-awtoritajiet doganali. L-awtoritajiet doganali jistgħu jagħtu l-awtorizzazzjoni soġġetta għal kwalunkwe kundizzjoni li jqisu xierqa u għandhom jissorveljaw l-użu li jsir mill-awtorizzazzjoni. L-awtoritajiet doganali jistgħu jirtiraw l-awtorizzazzjoni kull meta l-benefiċjarju jagħmel użu mhux xieraq mill-awtorizzazzjoni b’xi mod possibbli jew jonqos milli jissodisfa xi waħda mill-kundizzjonijiet l-oħra stabbiliti f’din l-Appendiċi. Bl-użu tas-segregazzjoni tal-kontabbiltà għandu jkun żgurat li fi kwalunkwe ħin ma jkunx hemm iżjed prodotti li jistgħu jitqiesu “li joriġinaw fil-Parti Kontraenti esportatriċi” milli kieku jkun il-każ jekk jintuża metodu ta’ segregazzjoni fiżika tal-istokkijiet. Il-metodu għandu jiġi applikat u l-applikazzjoni tiegħu għandha tiġi rreġistrata abbażi tal-prinċipji ġenerali tal-kontabbiltà applikabbli fil-Parti Kontraenti esportatriċi. 4. Il-benefiċjarju tal-metodu msemmi fil-paragrafi 1 u 2 ta’ dan l-Artikolu għandu jagħmel jew japplika għal provi tal-oriġini għall-kwantità tal-prodotti li jistgħu jitqiesu bħala oriġinarji fil-Parti Kontraenti esportatriċi. Meta jitolbuh l-awtoritajiet doganali, il-benefiċjarju għandu jipprovdi dikjarazzjoni dwar kif ġew ġestiti l-kwantitajiet. TITOLU III REKWIŻITI TERRITORJALI Artikolu 13 Il-prinċipju tat-territorjalità 1. Il-kundizzjonijiet stabbiliti fit-Titolu II għandhom jiġu ssodisfati mingħajr interruzzjoni f’Parti Kontraenti kkonċernata. 2. Jekk il-prodotti oriġinarji esportati minn Parti Kontraenti lejn pajjiż ieħor jiġu ritornati, dawn għandhom jitqiesu bħala mhux-oriġinarji sakemm ikun jista’ jintwera għas-sodisfazzjon tal-awtoritajiet kompetenti li: (a) il-prodotti rritornati jkunu l-istess bħal dawk li kienu esportati; kif ukoll (b) ma jkunux sarulhom operazzjonijiet lil hinn minn dawk meħtieġa biex jiġu preservati f’kundizzjoni tajba waqt li jkunu f’dak il-pajjiż jew waqt l-esportazzjoni. 3. Il-ksib tal-istatus oriġinarju skont il-kundizzjonijiet stabbiliti fit-Titolu II ma għandux ikun affettwat mill-ħidma jew mill-ipproċessar li jsiru barra mill-Parti Kontraenti esportatriċi fuq il-materjali esportati minn dik il-Parti Kontraenti u sussegwentement importati mill-ġdid hemmhekk, sakemm: (a) dawk il-materjali jkunu miksubin għalkollox fil-Parti Kontraenti esportatriċi jew ikunu sarulhom ħidma jew ipproċessar lil hinn mill-operazzjonijiet imsemmija fl-Artikolu 6 qabel ma jkunu ġew esportati; u (b) ikun jista’ jintwera għas-sodisfazzjon tal-awtoritajiet doganali li: (i) il-prodotti importati mill-ġdid inkisbu bil-ħidma u bl-ipproċessar tal-materjali esportati; u (ii) il-valur miżjud totali li jkun inkiseb barra mill-Parti Kontraenti esportatriċi li tkun qed tesporta bl-applikazzjoni ta’ dan l-Artikolu ma jkunx jaqbeż l-10 % tal-prezz mill-fabbrika tal-prodott aħħari li għalih ikun qed jintalab l-istatus oriġinarju. 4. Għall-finijiet tal-paragrafu 3 ta’ dan l-Artikolu, il-kundizzjonijiet għall-akkwiżizzjoni tal-istatus oriġinarju stabbiliti fit-Titolu II ma għandhomx japplikaw għall-ħidma jew għall-ipproċessar li jkunu saru barra mill-Parti Kontraenti esportatriċi. Iżda jekk fil-lista tal-Anness II tiġi applikata regola li tistabbilixxi valur massimu għall-materjali mhux oriġinarji kollha inkorporati biex jiġi ddeterminat l-istatus oriġinarju tal-prodott finali, il-valur totali tal-materjali mhux oriġinarji inkorporati fit-territorju tal-Parti Kontraenti esportatriċi, meħud flimkien mal-valur miżjud totali akkwistat ’il barra minn dik il-Parti Kontraenti bl-applikazzjoni ta’ dan l-Artikolu, ma għandhomx jaqbżu l-persentaġġ iddikjarat. 5. Għall-finijiet tal-applikazzjoni tal-paragrafi 3 u 4 ta’ dan l-Artikolu, “valur miżjud totali” għandha tfisser il-kostijiet kollha li jirriżultaw barra mill-Parti Kontraenti esportatriċi, inkluż il-valur tal-materjali inkorporati hemmhekk. 6. Il-paragrafi 3 u 4 ta’ dan l-Artikolu ma għandhomx japplikaw għall-prodotti li ma jissodisfawx il-kundizzjonijiet stabbiliti fil-lista tal-Anness II jew li jistgħu jitqiesu maħduma jew ipproċessati biżżejjed biss jekk tiġi applikata t-tolleranza ġenerali stabbilita fl-Artikolu 4. 7. Kull ħidma jew ipproċessar tat-tipi koperti minn dan l-Artikolu u li jsiru barra mill-Parti Kontraenti esportatriċi għandhom isiru skont il-proċedura ta’ proċessar passiv, jew skont arranġamenti simili. Artikolu 14 Nonalterazzjoni 1. It-trattament preferenzjali previst fil-Ftehim rilevanti għandu japplika biss għall-prodotti li jissodisfaw ir-rekwiżiti ta’ din il-Konvenzjoni u li jkunu ddikjarati għall-importazzjoni f’Parti Kontraenti, diment li dawk il-prodotti jkunu l-istess bħal dawk esportati mill-Parti Kontraenti esportatriċi. Dawn ma għandhomx jiġu alterati, trasformati b’xi mod jew soġġetti għal operazzjonijiet għajr biex jiġu ppreservati f’kundizzjoni tajba jew għajr għal żieda jew twaħħil ta’ marki, tikketti, siġilli jew xi dokumentazzjoni oħra biex tkun żgurata l-konformità ma’ rekwiżiti domestiċi speċifiċi tal-Parti Kontraenti importatriċi li jsiru taħt superviżjoni doganali fil-pajjiż(i) tat-tranżitu jew qsim qabel ma jiġu ddikjarati għal użu fid-dar. 2. Jista’ jsir ħżin tal-prodotti jew tal-kunsinni diment li dawn jibqgħu taħt superviżjoni doganali fil-pajjiż(i) terz(i) tat-tranżitu. 3. Mingħajr preġudizzju għat-Titolu V ta’ din l-Appendiċi, jista’ jsir qsim tal-kunsinni, diment li dawn jibqgħu taħt superviżjoni doganali fil-pajjiż(i) terz(i) tal-qsim. 4. F’każ ta’ dubju, il-Parti Kontraenti importatriċi tista’ titlob lill-importatur jew lir-rappreżentant tagħha biex f’xi ħin jippreżenta d-dokumenti xierqa kollha li jipprovdu evidenza ta’ konformità ma’ dan l-Artikolu, u din tista’ tintwera bi kwalunkwe evidenza dokumentata, u b’mod partikolari permezz ta’: (a) dokumenti kuntrattwali tat-trasport bħal poloz ta’ kargu; (b) evidenza fattwali jew konkreta bbażata fuq l-immarkar jew in-numerazzjoni tal-pakketti; (c) ċertifikat ta’ nuqqas ta’ manipulazzjoni pprovdut mill-awtoritajiet doganali tal-pajjiż(i) tat-tranżitu jew tal-qsim, jew xi dokument ieħor li juri li l-merkanzija baqgħet taħt superviżjoni doganali fil-pajjiż(i) tat-tranżitu jew tal-qsim; jew (d) kwalunkwe evidenza relatata mal-merkanzija nnifisha. Artikolu 15 Wirjiet 1. Il-prodotti oriġinarji, mibgħuta għall-wiri f’xi pajjiż għajr dawk li għalihom tapplika l-akkumulazzjoni skont l-Artikoli 7 u 8, u mibjugħa wara l-wirja biex jiġu importati f’Parti Kontraenti, waqt l-importazzjoni għandhom jibbenefikaw mill-Ftehim rilevanti diment li jintwera għas-sodisfazzjon tal-awtoritajiet doganali li: (a) esportatur ikun ikkonsenja dawn il-prodotti minn Parti Kontraenti għall-pajjiż li fih tkun qed issir il-wirja u li jkun esibihom hemm; (b) il-prodotti jkunu nbiegħu jew b’xi mod ieħor ikunu ngħataw mingħand dan l-esportatur lil persuna f’Parti Kontraenti oħra; (c) il-prodotti jkunu ġew ikkonsenjati waqt il-wirja jew minnufih wara fl-istat kif intbagħtu għall-wirja; kif ukoll (d) il-prodotti ma jkunux, minn meta jkunu ġew ikkunsinnati għall-wirja, intużaw għal finijiet oħra ħlief biex jintwerew fil-wirja. 2. Għandha tinħareġ jew issir prova tal-oriġini skont it-Titolu V ta’ din l-Appendiċi u tiġi ppreżentata lill-awtoritajiet doganali tal-Parti Kontraenti importatriċi bil-mod normali. Fuqha għandhom jitniżżlu l-isem u l-indirizz tal-wirja. Meta meħtieġ, tista’ tintalab ukoll evidenza dokumentarja addizzjonali tal-kundizzjonijiet li fihom ġew esebiti l-prodotti. 3. Il-paragrafu 1 ta’ dan l-Artikolu għandu japplika għal kull wirja, fiera jew esebizzjoni pubblika simili ta’ natura kummerċjali, industrijali, agrikola jew artiġjanali, li ma jkunux ġew organizzati għal skopijiet privati fi ħwienet jew fi stabbilimenti tan-negozju bl-għan li jsir bejgħ ta’ prodotti barranin, u li matulhom il-prodotti jibqgħu fil-kontroll doganali. TITOLU IV RIFUŻJONI JEW EŻENZJONI Artikolu 16 Rifużjoni tad-dazji doganali jew eżenzjoni minnhom 1. Il-materjali mhux oriġinarji li jintużaw fil-manifattura tal-prodotti li jaqgħu taħt il-Kapitoli 50 sa 63 li joriġinaw f’Parti Kontraenti li għaliha tinħareġ jew issir prova tal-oriġini skont it-Titolu V ta’ din l-Appendiċi ma għandhomx ikunu soġġetti għal rifużjoni ta’ dazji doganali jew għal eżenzjoni minn dazji doganali ta’ kwalunkwe tip fil-Parti Kontraenti esportatriċi. 2. Il-projbizzjoni fil-paragrafu 1 ta’ dan l-Artikolu għandha tapplika għal kull arranġament għal rifużjoni, remissjoni jew nuqqas ta’ ħlas, parzjali jew sħiħ, ta’ dazji jew imposti doganali li jkollhom effett ekwivalenti, applikabbli fil-Parti Kontraenti esportatriċi għall-materjali użati fil-manifattura, fejn ikunu japplikaw tali rifużjoni, remissjoni jew nuqqas ta’ ħlas, espressament jew effettivament, meta prodotti miksuba mill-materjali msemmijin jiġu esportati u mhux meta jinżammu għal użu fid-dar hemmhekk. 3. L-esportatur tal-prodotti koperti bi prova tal-oriġini għandu jkun lest li jippreżenta fi kwalunkwe mument, meta jintalab mill-awtoritajiet doganali, id-dokumenti xierqa kollha li juru li ma tkun inkisbet l-ebda rifużjoni fir-rigward tal-materjali mhux oriġinarji użati fil-manifattura tal-prodotti kkonċernati u li effettivament tħallsu d-dazji jew l-imposti doganali kollha b’effett ekwivalenti applikabbli għal dawn il-materjali. Eċċezzjonijiet għall-projbizzjoni tar-rifużjoni jew tal-eżenzjoni minn dazji doganali għall-prodotti tal-Kapitoli 50 sa 63. 4. Il-projbizzjoni fil-paragrafu 1 ta’ dan l-Artikolu ma għandhiex tapplika għall-kummerċ bejn il-Partijiet Kontraenti għall-prodotti li kisbu status oriġinarju bl-applikazzjoni tal-akkumulazzjoni tal-oriġini koperta mill-Artikolu 7(4) jew (5). 5. Il-projbizzjoni fil-paragrafu 1 ta’ dan l-Artikolu m’għandhiex tapplika fil-kummerċ bilaterali bejn, minn naħa waħda, l-Iżvizzera (inkluż il-Liechtenstein), l-Iżlanda, in-Norveġja, it-Turkija jew l-Unjoni Ewropea u, min-naħa l-oħra, kwalunkwe parteċipant fil-proċess ta’ Barċellona għajr it-Turkija u l-Iżrael jekk il-prodotti jitqiesu li joriġinaw mill-Parti Kontraenti esportatriċi jew importatriċi mingħajr l-applikazzjoni ta’ akkumulazzjoni b’materjali li joriġinaw fi kwalunkwe waħda mill-Partijiet Kontraenti l-oħra. 6. Il-projbizzjoni fil-paragrafu 1 ta’ dan l-Artikolu m’għandhiex tapplika fil-kummerċ bilaterali bejn il-Pajjiżi Membri fil-Ftehim li jistabbilixxi żona ta’ kummerċ ħieles bejn il-pajjiżi Għarab tal-Mediterran (il-Ftehim ta’ Agadir), jekk il-prodotti jitqiesu li joriġinaw f’wieħed minn dawn il-pajjiżi mingħajr l-applikazzjoni tal-akkumulazzjoni b’materjali li joriġinaw fi kwalunkwe waħda mill-Partijiet Kontraenti l-oħra. TITOLU V PROVA TAL-ORIĠINI Artikolu 17 Rekwiżiti ġenerali 1. Meta jiġu importati f’Partijiet Kontraenti oħra, prodotti li joriġinaw f’waħda mill-Partijiet Kontraenti għandhom jibbenefikaw mill-Ftehimiet rilevanti malli titressaq waħda mill-provi tal-oriġini li ġejjin: (a) ċertifikat tal-moviment EUR.1, li l-mudell tiegħu jinsab fl-Anness IV ta’ din l-Appendiċi; (b) fil-każijiet speċifikati fl-Artikolu 18(1), dikjarazzjoni, minn hawn ’il quddiem imsejħa d-“dikjarazzjoni tal-oriġini”, mogħtija mill-esportatur fuq fattura, nota tal-konsenja jew xi dokument kummerċjali ieħor li jiddeskrivi l-prodotti kkonċernati b’mod dettaljat biżżejjed biex ikunu jistgħu jiġu identifikati; it-test tad-dikjarazzjoni tal-oriġini jinsab fl-Anness III ta’ din l-Appendiċi; 2. Minkejja l-paragrafu 1 ta’ dan l-Artikolu, prodotti oriġinarji fis-sens ta’ din il-Konvenzjoni għandhom, fil-każijiet speċifikati fl-Artikolu 27, jibbenefikaw mill-Ftehimiet rilevanti mingħajr ma jkun meħtieġ li tiġi ppreżentata l-ebda waħda mill-provi tal-oriġini msemmijin fil-paragrafu 1 ta’ dan l-Artikolu. 3. Mingħajr preġudizzju għall-paragrafu 1, żewġ Partijiet Kontraenti jew aktar jistgħu jaqblu bejniethom li għall-kummerċ preferenzjali bejn dawk il-Partijiet Kontraenti, il-provi tal-oriġini elenkati fil-punti (a) u (b) tal-paragrafu 1 ta’ dan l-Artikolu hawn fuq jinbidlu b’dikjarazzjonijiet tal-oriġini magħmula minn esportaturi rreġistrati f’bażi ta’ data elettronika skont il-leġiżlazzjoni interna ta’ dawn il-Partijiet Kontraenti. 4. Għall-finijiet tal-paragrafu 1, żewġ Partijiet Kontraenti jew aktar jistgħu jaqblu bejniethom li jistabbilixxu sistema li tippermetti li l-provi tal-oriġini elenkati fil-punti (a) u (b) tal-paragrafu 1 ta’ dan l-Artikolu jinħarġu b’mod elettroniku u/jew jiġu ppreżentati b’mod elettroniku. Artikolu 18 Kundizzjonijiet biex issir dikjarazzjoni tal-oriġini 1. Tista’ ssir dikjarazzjoni tal-oriġini kif imsemmi fil-punt (b) tal-Artikolu 17(1): (a) minn esportatur approvat fis-sens tal-Artikolu 19; jew (b) minn kwalunkwe esportatur għal kwalunkwe kunsinna li tikkonsisti f’pakkett wieħed jew aktar ta’ prodotti oriġinarji li l-valur totali tagħhom ma jaqbiżx EUR 6 000. 2. Dikjarazzjoni tal-oriġini tista’ ssir jekk il-prodotti jistgħu jitqiesu li joriġinaw f’Parti Kontraenti u li jissodisfaw ir-rekwiżiti l-oħra ta’ din il-Konvenzjoni. 3. L-esportatur li jagħmel id-dikjarazzjoni tal-oriġini għandu jkun ppreparat li jissottometti f’kull ħin, fuq it-talba tal-awtoritajiet doganali tal-Parti Kontraenti esportatriċi, id-dokumenti xierqa li jagħtu prova tal-istatus oriġinarju tal-prodotti kkonċernati kif ukoll it-twettiq tal-kundizzjonijiet l-oħra ta’ din il-Konvenzjoni. 4. Id-dikjarazzjoni tal-oriġini għandu jagħmilha l-esportatur billi jittajpja, jittimbra jew jipprintja fuq il-fattura, fuq in-nota tal-konsenja jew fuq dokument kummerċjali ieħor, id-dikjarazzjoni li t-test tagħha jinsab fl-Anness III ta’ din l-Appendiċi, filwaqt li juża waħda mill-verżjonijiet lingwistiċi stabbiliti f’dak l-Anness u skont id-dispożizzjonijiet tal-liġi nazzjonali tal-pajjiż esportatur. Jekk id-dikjarazzjoni ssir bl-idejn, din għandha ssir bil-linka u b’karattri stampati. 5. Id-dikjarazzjonijiet tal-oriġini għandu jkollhom il-firma oriġinali tal-esportatur bl-idejn. Madankollu, esportatur approvat fis-sens tal-Artikolu 19 ma għandux jintalab jiffirma dawn id-dikjarazzjonijiet diment li jippreżenta impenn bil-miktub lill-awtoritajiet doganali tal-Parti Kontraenti esportatriċi li turi li jaċċetta r-responsabbiltà sħiħa għal kull dikjarazzjoni tal-oriġini li tidentifikah daqslikieku din ġiet iffirmata minnu stess. 6. L-esportatur jista’ jagħmel id-dikjarazzjoni tal-oriġini meta jiġu esportati l-prodotti li din tkun tkopri jew wara l-esportazzjoni, (id-“dikjarazzjoni tal-oriġini retrospettiva”), diment li din tiġi ppreżentata fil-pajjiż importatur sa mhux aktar tard minn sentejn wara l-importazzjoni tal-prodotti li din tkopri. Meta l-qsim ta’ kunsinna jsir skont l-Artikolu 14(3) u tiġi rispettata l-istess skadenza ta’ sentejn, id-dikjarazzjoni tal-oriġini retrospettiva għandha ssir mill-esportatur approvat tal-Parti Kontraenti tal-esportazzjoni tal-prodotti. Artikolu 19 Esportatur approvat 1. Soġġetti għar-rekwiżiti nazzjonali, l-awtoritajiet doganali tal-Parti Kontraenti esportatriċi jistgħu jawtorizzaw lil kwalunkwe esportatur stabbilit f’dik il-Parti Kontraenti (l-“esportatur approvat”) jagħmel dikjarazzjonijiet tal-oriġini irrispettivament mill-valur tal-prodotti kkonċernati. 2. Kull esportatur li jitlob din l-awtorizzazzjoni jrid joffri l-garanziji kollha meħtieġa għas-sodisfazzjon tal-awtoritajiet doganali, biex jiġi vverifikat l-istatus oriġinarju tal-prodotti u li ġew issodisfati r-rekwiżiti l-oħra ta’ din il-Konvenzjoni. 3. L-awtoritajiet doganali għandhom jagħtu numru tal-awtorizzazzjoni doganali lill-esportatur approvat u dan għandu jidher fuq id-dikjarazzjoni tal-oriġini. 4. L-awtoritajiet doganali għandhom jivverifikaw l-użu xieraq ta’ awtorizzazzjoni. Dawn jistgħu jirtiraw l-awtorizzazzjoni jekk l-esportatur approvat jużaha ħażin, u għandhom jagħmlu dan jekk l-esportatur approvat ma jibqax joffri l-garanziji msemmija fil-paragrafu 2 ta’ dan l-Artikolu. Artikolu 20 Proċedura għall-ħruġ ta’ ċertifikat tal-moviment EUR.1 1. Iċ-ċertifikat tal-moviment EUR.1 għandu jinħareġ mill-awtoritajiet doganali tal-Parti Kontraenti esportatriċi meta ssir applikazzjoni bil-miktub mill-esportatur jew, tħat ir-responsabbiltà tal-esportatur, mir-rappreżentant awtorizzat tiegħu. 2. Għan dak il-għan, l-esportatur jew ir-rappreżentant awtorizzat tiegħu għandhom jimlew iċ-ċertifikat tal-moviment EUR.1 u l-formola tal-applikazzjoni, li mudelli tagħhom jinsabu fl-Anness IV ta’ din l-Appendiċi. Dawk il-formoli għandhom jimtlew b’waħda mil-lingwi li bihom tfasslet din il-Konvenzjoni u skont id-dispożizzjonijiet tal-liġi nazzjonali tal-pajjiż tal-esportazzjoni. Jekk il-formoli jimtlew bl-idejn, għandhom isiru bil-linka u b’karattri stampati. Id-deskrizzjoni tal-prodotti għandha tingħata fil-kaxxa riżervata għal dan il-għan mingħajr ma jitħallew linji vojta. Jekk il-kaxxa ma timteliex kollha, għandha ssir linja orizzontali taħt l-aħħar linja tad-deskrizzjoni u jiġi ngassat l-ispazju vojt. 3. L-esportatur li japplika għall-ħruġ ta’ ċertifikat ta’ moviment tal-merkanzija EUR.1 għandu jkun ippreparat jissottometti, f’kull ħin, fuq it-talba tal-awtoritajiet doganali tal-Parti Kontraenti esportatriċi minn fejn jinħareġ iċ-ċertifikat ta’ moviment tal-merkanzija EUR.1, id-dokumenti kollha xierqa li jagħtu prova tal-istatus oriġinarju tal-prodotti kkonċernati kif ukoll it-twettiq tar-rekwiżiti l-oħra ta’ din il-Konvenzjoni. 4. Iċ-ċertifikat tal-oriġini għandu jinħareġ mill-awtoritajiet kompetenti tal-Parti Kontraenti esportatriċi jekk il-prodotti kkonċernati jistgħu jitqiesu bħala prodotti oriġinarji u jissodisfaw ir-rekwiżiti l-oħra ta’ din il-Konvenzjoni. 5. L-awtoritajiet doganali li joħorġu ċ-ċertifikati tal-moviment EUR.1 għandhom jieħdu l-passi meħtieġa sabiex jivverifikaw l-istatus oriġinarju tal-prodotti u li r-rekwiżiti l-oħrajn ta’ din il-Konvenzjoni ġew issodisfati. Għal dak il-għan, dawn għandu jkollhom id-dritt li jitolbu kwalunkwe evidenza u jwettqu kwalunkwe spezzjoni tal-kontijiet tal-esportatur jew xi verifika oħra li jqisu xierqa. Dawn għandhom jiżguraw ukoll li l-formoli msemmija fil-paragrafu 2 ta’ dan l-Artikolu jimtlew kif suppost. B’mod partikolari, dawn għandhom jivverifikaw li l-ispazju riżervat għad-deskrizzjoni tal-prodotti jkun imtela b’tali mod li jeskludi kull possibbiltà ta’ żidiet frodulenti. 6. Id-data tal-ħruġ taċ-ċertifikat tal-moviment EUR.1 għandha tiġi indikata fil-Kaxxa 11 taċ-ċertifikat tal-moviment EUR.1. 7. Iċ-ċertifikat tal-moviment EUR.1 għandu jinħareġ mill-awtoritajiet doganali u jitqiegħed għad-dispożizzjoni tal-esportatur malli l-esportazzjoni attwali tkun saret jew tkun garantita. Artikolu 21 Ċertifikati tal-moviment EUR.1 maħruġa retrospettivament 1. Minkejja l-Artikolu 20(7), iċ-ċertifikat tal-moviment EUR.1 jista’ jinħareġ b’mod retrospettiv wara l-esportazzjoni tal-prodotti li jkopri jekk: (a) ma jkunx inħareġ waqt l-esportazzjoni minħabba żbalji jew ommissjonijiet involontarji jew ċirkustanzi speċjali; (b) jintwera għas-sodisfazzjon tal-awtoritajiet doganali li kien inħareġ ċertifikat tal-moviment EUR.1 iżda ma ġiex aċċettat waqt l-importazzjoni minħabba raġunijiet tekniċi; jew (c) id-destinazzjoni aħħarija tal-prodotti kkonċernati ma kinitx magħrufa waqt l-esportazzjoni u ġiet iddeterminata waqt it-trasport jew il-ħażna tagħhom u wara l-qsim possibbli tal-kunsinni skont l-Artikolu 14(3). 2. Għall-implimentazzjoni tal-paragrafu 1 ta’ dan l-Artikolu, fl-applikazzjoni tiegħu, l-esportatur għandu jindika l-post u d-data tal-esportazzjoni tal-prodotti koperti miċ-ċertifikat tal-moviment EUR.1 u għandu jiddikjara r-raġunijiet għat-talba tiegħu. 3. L-awtoritajiet doganali jistgħu joħorġu ċertifikat tal-moviment EUR.1 b’mod retrospettiv fi żmien sentejn mid-data tal-esportazzjoni u biss wara li jivverifikaw li l-informazzjoni mogħtija mill-esportatur fl-applikazzjoni hi konformi ma’ dik fil-fajl korrispondenti. 4. Iċ-ċertifikati tal-moviment tal-merkanzija EUR.1 maħruġa b’mod retrospettiv għandhom jiġu approvati bil-frażi li ġejja bl-Ingliż:”ISSUED RETROSPECTIVELY”. 5. L-approvazzjoni msemmija fil-paragrafu 4 għandha tiddaħħal fil-Kaxxa 7 taċ-ċertifikat tal-moviment EUR.1. Artikolu 22 Ħruġ ta’ kopja duplikata taċ-ċertifikat tal-moviment EUR.1 1. F’każ ta’ serq, telf jew qerda taċ-ċertifikat tal-moviment EUR.1, l-esportatur jista’ japplika biex l-awtoritajiet doganali li jkunu ħarġuhulu, joħorġu kopja duplikata abbażi tad-dokumenti tal-esportazzjoni fil-pussess tagħhom. 2. Il-kopja duplikata maħruġa taħt il-paragrafu 1 ta’ dan l-Artikolu għandha tiġi approvata b’din il-kelma li ġejja bl-Ingliż: “DUPLICATE”. 3. L-approvazzjoni msemmija fil-paragrafu 2 għandha tiddaħħal fil-Kaxxa 7 tal-kopja duplikata taċ-ċertifikat tal-moviment EUR.1. 4. Il-kopja duplikata, li għandha turi d-data tal-ħruġ taċ-ċertifikat tal-moviment EUR.1 oriġinali, għandha tkun valida minn dik id-data. Artikolu 23 Validità tal-prova tal-oriġini 1. Il-prova tal-oriġini għandha tkun valida għal għaxar xhur mid-data meta tinħareġ jew issir fil-Parti Kontraenti esportatriċi, u għandha tiġi ppreżentata tul dak il-perjodu lill-awtoritajiet doganali tal-Parti Kontraenti importatriċi. 2. Il-provi tal-oriġini li jiġu ppreżentati lill-awtoritajiet doganali tal-Parti Kontraenti importatriċi wara l-perjodu tal-validità msemmi fil-paragrafu 1 jistgħu jiġu aċċettati għall-fini tal-applikazzjoni tal-preferenzi tariffarji, meta n-nuqqas ta’ sottomissjoni ta’ dawk id-dokumenti sad-data finali stabbilita jkun dovut għal ċirkostanzi eċċezzjonali. 3. F’każijiet oħrajn ta’ preżentazzjoni tardiva, l-awtoritajiet doganali tal-Parti Kontraenti importatriċi jistgħu jaċċettaw il-provi tal-oriġini meta l-prodotti jkunu ġew ippreżentati qabel id-data finali msemmija. Artikolu 24 Żoni ħielsa 1. Il-Partijiet Kontraenti għandhom jieħdu l-passi kollha meħtieġa biex jiżguraw li l-prodotti nnegozjati bil-kopertura ta’ prova tal-oriġini, li waqt it-trasport jużaw żona ħielsa fit-territorju tagħhom ma jinbidlux b’merkanzija oħra u ma jgħaddu minn l-ebda tip ta’ trattament għajr minn operazzjonijiet normali maħsubin sabiex jiġi evitat li jiddeterjoraw. 2. B’deroga mill-paragrafu 1, meta prodotti li joriġinaw f’Parti Kontraenti jiġu importati f’żona libera bil-kopertura ta’ prova tal-oriġini u jsirulhom trattament jew ipproċessar, tista’ ssir jew tinħareġ prova tal-oriġini ġdida, jekk it-trattament jew l-ipproċessar li jsiru jkunu konformi ma’ din il-Konvenzjoni. Artikolu 25 Rekwiżiti tal-importazzjoni Għandhom jiġu ppreżentati provi tal-oriġini lill-awtoritajiet doganali tal-Parti Kontraenti importatriċi skont il-proċeduri applikabbli f’dik il-Parti Kontraenti. Artikolu 26 Importazzjoni gradwali Meta, fuq it-talba tal-importatur u skont il-kundizzjonijiet stabbiliti mill-awtoritajiet doganali tal-Parti Kontraenti importatriċi, jiġu importati gradwalment prodotti żarmati jew mhux armati fis-sens tar-Regola Ġenerali 2(a) għall-interpretazzjoni tas-Sistema Armonizzata li jaqgħu taħt it-Taqsimiet XVI u XVII jew l-intestaturi 7308 u 9406, għandha tiġi ppreżentata prova waħda tal-oriġini għal dawn il-prodotti lill-awtoritajiet doganali mal-importazzjoni tal-ewwel konsenja parzjali. Artikolu 27 Eżenzjonijiet mill-prova tal-oriġini 1. Il-prodotti mibgħuta bħala pakketti żgħar mingħand persuni privati lil persuni privati jew li jagħmlu parti mill-bagalji personali tal-vjaġġaturi għandhom jiġu ammessi bħala prodotti li joriġinaw mingħajr il-bżonn li tiġi ppreżentata prova tal-oriġini, diment li dawn il-prodotti ma jkunux importati kummerċjalment u jkunu ġew iddikjarati li jissodisfaw ir-rekwiżiti ta’ din il-Konvenzjoni u meta ma jkun hemm l-ebda dubju dwar il-veraċità ta’ dikjarazzjoni bħal din. 2. L-importazzjonijiet ma għandhomx jitqiesu bħala importazzjonijiet permezz ta’ kummerċ jekk jiġu ssodisfati l-kundizzjonijiet kollha li ġejjin: (a) l-importazzjonijiet ikunu okkażjonali; (b) l-importazzjonijiet ikunu jikkonsistu biss minn prodotti maħsuba għall-użu personali tal-benefiċjarji jew tal-vjaġġaturi jew tal-familji tagħhom; (c) min-natura u mill-kwantità tal-prodotti jkun evidenti li ma hemm ebda fini kummerċjali. 3. Il-valur totali ta’ dawk il-prodotti ma għandux jaqbeż il-EUR 500 fil-każ ta’ pakketti żgħar jew l-EUR 1 200 fil-każ ta’ prodotti li jiffurmaw parti mill-bagalji personali tal-vjaġġaturi. Artikolu 28 Diskrepanzi u żbalji formali 1. Is-sejba ta’ diskrepanzi żgħar bejn id-dikjarazzjonijiet magħmula fil-prova tal-oriġini u dawk magħmula fid-dokumenti ppreżentati lill-uffiċċju doganali għall-fini biex jitwettqu l-formalitajiet għall-importazzjoni tal-prodotti, ma għandhiex ipso facto tirrendi l-prova tal-oriġini bħala nulla u mingħajr effett jekk ikun stabbilit kif xieraq li dak id-dokument fil-fatt jikkorrispondi għall-prodotti ppreżentati. 2. L-iżbalji formali ovvji fosthom l-iżbalji tat-tipa fil-prova tal-oriġini ma għandhomx iwasslu biex id-dokumenti msemmija fil-paragrafu 1 ta’ dan l-Artikolu jiġu rrifjutati jekk dawk l-iżbalji ma jkunux tali li joħolqu dubji dwar il-korrettezza tad-dikjarazzjonijiet magħmula f’dawk id-dokumenti. Artikolu 29 Dikjarazzjonijiet tal-fornitur 1. Meta jinħareġ ċertifikat tal-moviment EUR.1 jew issir dikjarazzjoni tal-oriġini f’Parti Kontraenti għal prodotti oriġinarji li waqt il-manifattura tagħhom ikunu ntużaw oġġetti skont l-Artikolu 7(3) jew l-Artikolu 7(4) li jkunu ġejjin minn Parti Kontraenti u li jkunu sarulhom ħidma jew ipproċessar f’dawk il-Partijiet Kontraenti mingħajr ma jkunu kisbu status oriġinarju preferenzjali, għandha titqies id-dikjarazzjoni tal-fornitur mogħtija għal dawk l-oġġetti skont dan l-Artikolu. 2. Id-dikjarazzjoni tal-fornitur imsemmija fil-paragrafu 1 għandha sservi bħala evidenza tal-ħidma jew tal-ipproċessar li jkunu saru f’Parti Kontraenti fuq il-merkanzija kkonċernata bil-għan li jiġi ddeterminat jekk il-prodotti, li fil-manifattura tagħhom tkun intużat dik il-merkanzija, ikunux jistgħu jitqiesu bħala prodotti li joriġinaw fil-Parti Kontraenti esportatriċi u jekk jissodisfawx ir-rekwiżiti l-oħra ta’ din l-Appendiċi. 3. Għajr għall-każijiet imsemmija fil-paragrafu 4, il-fornitur għandu jagħmel dikjarazzjoni separata tal-fornitur għal kull kunsinna ta’ merkanzija fil-forma preskritta fl-Anness VI fuq karta mehmuża mal-fattura, man-nota tal-kunsinna jew ma’ xi dokument kummerċjali ieħor li jiddeskrivi l-merkanzija kkonċernata b’biżżejjed dettall biex tkun tista’ tiġi identifikata. 4. Meta l-fornitur jipprovdi merkanzija b’mod regolari lil klijent partikolari li l-ħidma jew l-ipproċessar tagħha jkunu saru f’Parti Kontraenti, u jkun mistenni li din il-provvista tibqa’ ssir b’mod kostanti għal perjodu taż-żmien, dan jista’ jipprovdilu dikjarazzjoni waħda tal-fornitur li tkun tkopri kunsinni sussegwenti ta’ dik il-merkanzija (id-“dikjarazzjoni tal-fornitur għal perjodu fit-tul”). Normalment, dikjarazzjoni tal-fornitur għal perjodu fit-tul tista’ tibqa’ valida għal perjodu sa sentejn mid-data tat-tfassil tad-dikjarazzjoni. L-awtoritajiet doganali tal-Parti Kontraenti fejn issir id-dikjarazzjoni jistabbilixxu l-kundizzjonijiet li skonthom jistgħu jintużaw perjodi itwal. Id-dikjarazzjoni tal-fornitur għal perjodu fit-tul għandha ssir mill-fornitur fil-forma preskritta fl-Anness VI u għandha tiddeskrivi l-merkanzija kkonċernata b’biżżejjed dettall biex tkun tista’ tiġi identifikata. Għandha tingħata lill-klijent ikkonċernat qabel ma jiġi fornut bl-ewwel kunsinna tal-merkanzija koperta minn dik id-dikjarazzjoni jew flimkien mal-ewwel kunsinna. Il-fornitur għandu jinforma lill-klijent tiegħu minnufih jekk id-dikjarazzjoni tal-fornitur għal perjodu fit-tul ma tkunx għadha applikabbli għall-merkanzija fornuta. 5. Id-dikjarazzjonijiet tal-fornitur imsemmija fil-paragrafi 3 u 4 għandhom jiġu ttajpjati jew stampati f’waħda mil-lingwi li fihom tfasslet din il-Konvenzjoni, skont il-liġi nazzjonali tal-Parti Kontraenti fejn titfassal id-dikjarazzjoni, u għandu jkollha fuqha l-firma oriġinali magħmula bil-miktub mill-fornitur. Id-dikjarazzjoni tista’ ssir ukoll bil-miktub; f’dan il-każ, għandha tinkiteb bil-linka u b’karattri stampati. 6. Il-fornitur li jagħmel id-dikjarazzjoni għandu jkun lest li jippreżenta fi kwalunkwe mument, meta jintalab mill-awtoritajiet doganali tal-Parti Kontraenti fejn tkun saret id-dikjarazzjoni, id-dokumenti kollha xierqa li jagħtu prova li l-informazzjoni mogħtija f’dik id-dikjarazzjoni hi korretta. Artikolu 30 Ammonti espressi f’euro 1. Għall-finijiet tal-applikazzjoni tal-punt (b) tal-Artikolu 18(1) u tal-Artikolu 27(3), meta l-fattura għall-prodotti toħroġ b’xi munita oħra li mhix l-euro, l-ammonti fil-munita nazzjonali tal-Partijiet Kontraenti ekwivalenti għall-ammonti espressi f’euro għandhom jiġu stabbiliti darba fis-sena minn kull wieħed mill-pajjiżi kkonċernati. 2. Il-kunsinna għandha tibbenefika mill-punt (b) tal-Artikolu 18(1) jew mill-Artikolu 27(3) b’referenza għall-munita li fiha ssir il-fattura, skont l-ammont stabbilit mill-pajjiż ikkonċernat. 3. L-ammonti li jridu jintużaw b’xi munita nazzjonali għandhom ikunu l-ekwivalenti f’dik il-munita għall-ammonti espressi bl-euro fl-ewwel jum tax-xogħol ta’ Ottubru. L-ammonti għandhom jiġu kkomunikati lill-Kummissjoni Ewropea sal-15 ta’ Ottubru u għandhom japplikaw mill-1 ta’ Jannar tas-sena ta’ wara. Il-Kummissjoni Ewropea għandha tinnotifika lill-pajjiżi kollha kkonċernati bl-ammonti rilevanti. 4. Pajjiż jista’ jnaqqas jew iżid l-ammont li jirriżulta mill-kambju tal-ammont espress bl-euro għall-munita nazzjonali tiegħu biex dan jitqarreb lejn l-ewwel numru sħiħ. L-ammont imqarreb lejn l-eqreb numru sħiħ ma jistax ikun differenti b’aktar minn 5 % mill-ammont li jirriżulta mill-kambju. Pajjiż jista’ jibqa’ ma jbiddilx l-ekwivalenti tal-munita nazzjonali għall-ammont espress bl-euro jekk, fiż-żmien tal-aġġustament ta’ darba fis-sena previst fil-paragrafu 3, il-kambju ta’ dak l-ammont, qabel ma jitqarreb lejn l-eqreb numru sħiħ, jirriżulta f’żieda ta’ anqas minn 15 % fl-ekwivalenti tal-munita nazzjonali. L-ekwivalenti tal-munita nazzjonali jista’ jinżamm bla ma jinbidel jekk il-kambju jkun iwassal għal tnaqqis ta’ dak il-valur ekwivalenti. 5. L-ammonti espressi f’euro għandhom jiġu rieżaminati mill-Kumitat Konġunt fuq talba minn kwalunkwe Parti Kontraenti. Meta ssir dik ir-reviżjoni, il-Kumitat Konġunt għandu jqis sa liema punt huwa mixtieq li jkunu ppreservati f’termini reali l-effetti tal-limiti kkonċernati. Għal dak il-għan, dan jista’ jiddeċiedi li jimmodifika l-ammonti espressi f’euro. TITOLU VI PRINĊIPJI TA’ KOOPERAZZJONI U EVIDENZA DOKUMENTATA Artikolu 31 Evidenza dokumentata, preservazzjoni tal-provi tal-oriġini u dokumenti ta’ prova 1. Esportatur li jkun għamel dikjarazzjoni tal-oriġini jew li jkun applika għal ċertifikat tal-moviment EUR.1 għandu jżomm kopja stampata jew verżjoni elettronika ta’ dawk il-provi tal-oriġini u tad-dokumenti kollha li jsostnu l-istatus oriġinarju tal-prodott, għal mill-inqas tliet snin mid-data meta tinħareġ jew issir id-dikjarazzjoni tal-oriġini. 2. Il-fornitur li jagħmel dikjarazzjoni tal-fornitur għandu jżomm kopji tad-dikjarazzjoni u ta’ kull fattura, nota tal-konsenja jew dokumenti kummerċjali oħra li magħhom tkun mehmuża din id-dikjarazzjoni kif ukoll id-dokumenti msemmija fl-Artikolu 29(6) għal mill-inqas tliet snin. Il-fornitur li jagħmel dikjarazzjoni tal-fornitur għal perjodu fit-tul għandu jżomm kopji tad-dikjarazzjoni u ta’ kull fattura, nota tal-konsenja jew dokumenti kummerċjali oħra li jikkonċernaw il-merkanzija koperta b’dik id-dikjarazzjoni mibgħuta lill-klijent ikkonċernat, kif ukoll id-dokumenti msemmija fl-Artikolu 29(6) għal mill-anqas tliet snin. Dak il-perjodu għandu jibda mid-data tal-iskadenza tal-validità tad-dikjarazzjoni tal-fornitur għal perjodu fit-tul. 3. Għall-finijiet tal-paragrafu 1, id-dokumenti li jsostnu l-istatus oriġinarju, inter alia, huma dawn li ġejjin: (a) evidenza diretta tal-proċessi li għamlu l-esportatur jew il-fornitur biex jiksbu l-prodott li hemm, pereżempju, fil-kontijiet jew fil-kontabbiltà interna tagħhom; (b) dokumenti li jagħtu prova tal-istatus oriġinarju tal-materjali użati, maħruġa jew magħmula fil-Parti Kontraenti rilevanti skont il-leġiżlazzjoni nazzjonali tagħha; (c) dokumenti li jagħtu prova tal-ħidma jew tal-ipproċessar tal-materjali fil-Parti Kontraenti rilevanti, magħmula jew maħruġa f’dik il-Parti Kontraenti skont il-leġiżlazzjoni nazzjonali tagħha; (d) dikjarazzjonijiet tal-oriġini jew ċertifikati tal-moviment EUR.1 li jagħtu prova tal-istatus oriġinarju tal-materjali użati, magħmula jew maħruġa fil-Partijiet Kontraenti skont din il-Konvenzjoni; (e) evidenza xierqa dwar il-ħidma jew l-ipproċessar li jkunu saru barra mill-Partijiet Kontraenti bl-applikazzjoni tal-Artikoli 13 u 14, li tagħti prova li ġew issodisfati r-rekwiżiti ta’ dawk l-Artikoli. 4. L-awtoritajiet doganali tal-Parti Kontraenti esportatriċi li joħorġu ċ-ċertifikat tal-moviment EUR.1 għandhom iżommu l-formola tal-applikazzjoni msemmija fl-Artikolu 20(2) għal mill-inqas tliet snin. 5. L-awtoritajiet doganali tal-Parti Kontraenti importatriċi għandhom iżommu ċ-ċertifikati tal-moviment EUR.1 u d-dikjarazzjonijiet tal-oriġini ppreżentati lilhom għal mill-inqas tliet snin. 6. Id-dikjarazzjonijiet tal-fornitur li jagħtu prova li l-ħidma jew l-ipproċessar li jkunu saru f’Parti Kontraenti b’materjali użati, magħmula f’dik il-Parti Kontraenti, għandhom jiġu trattati bħala dokument li jissemma fl-Artikoli 18(3), 20(3) u 29(6) użati bil-għan li jagħtu prova li dawk il-prodotti koperti minn ċertifikat tal-moviment EUR.1 jew dikjarazzjoni tal-oriġini jistgħu jitqiesu bħala prodotti li joriġinaw f’dik il-Parti Kontraenti u li jissodisfaw ir-rekwiżiti l-oħra ta’ din l-Appendiċi. Artikolu 32 Riżoluzzjoni tat-tilwim Fejn iqumu tilwimiet b’rabta mal-proċeduri ta’ verifikazzjoni taħt l-Artikoli 34 u 35 li ma jkunux jistgħu jissolvew bejn l-awtoritajiet doganali li jkunu qed jitolbu l-verifikazzjoni u l-awtoritajiet doganali li jkunu responsabbli milli jwettqi dik il-verifikazzjoni, għandhom jitressqu quddiem il-korp bilaterali stabbilit mill-Ftehim rilevanti. Fejn iqumu tilwimiet li ma jkunux marbutin mal-proċeduri ta’ verifika tal-Artikoli 34 u 35 b’rabta mal-interpretazzjoni ta’ din il-Konvenzjoni, għandhom jitressqu lill-Kumitat Konġunt. Fil-każijiet kollha r-riżoluzzjoni ta’ tilwimiet bejn l-importatur u l-awtoritajiet doganali tal-Parti Kontraenti importatriċi għandha sseħħ skont il-leġiżlazzjoni ta’ dik il-Parti Kontraenti. TITOLU VII KOOPERAZZJONI AMMINISTRATTIVA Artikolu 33 Notifika u kooperazzjoni 1. L-awtoritajiet doganali tal-Partijiet Kontraenti għandhom jipprovdu kampjuni ta’ impressjonijiet tat-timbri lil xulxin li jintużaw fl-uffiċċji doganali tagħhom għall-ħruġ taċ-ċertifikati tal-moviment EUR.1, flimkien mal-mudelli tan-numri tal-awtorizzazzjoni mogħtija lill-esportaturi approvati u l-indirizzi tal-awtoritajiet doganali responsabbli biex jivverifikaw dawn iċ-ċertifikati u d-dikjarazzjonijiet tal-oriġini. 2. Biex jiżguraw l-applikazzjoni korretta ta’ din il-Konvenzjoni, il-Partijiet Kontraenti għandhom jassistu lil xulxin, permezz tal-awtoritajiet doganali kompetenti, biex jivverifikaw l-awtentiċità taċ-ċertifikati tal-moviment EUR.1, id-dikjarazzjonijiet tal-oriġini, id-dikjarazzjonijiet tal-fornitur, u l-korrettezza tal-informazzjoni mogħtija f’dawk id-dokumenti. Artikolu 34 Verifika tal-provi tal-oriġini 1. Il-verifikazzjonijiet sussegwenti tal-provi tal-oriġini għandhom jitwettqu b’mod każwali jew kulmeta l-awtoritajiet doganali tal-Parti Kontraenti importatriċi jkollhom dubji raġonevoli dwar l-awtentiċità ta’ tali dokumenti, dwar l-istatus oriġinarju tal-prodotti kkonċernati jew dwar l-issodisfar tar-rekwiżiti l-oħrajn ta’ din il-Konvenzjoni. 2. Meta jagħmlu talba għal verifika sussegwenti, l-awtoritajiet doganali tal-Parti Kontraenti importatriċi għandhom jibagħtu lura ċ-ċertifikat tal-moviment EUR.1 u l-fattura, jekk din tkun ġiet ippreżentata, id-dikjarazzjoni tal-oriġini, jew kopja ta’ dawk id-dokumenti, lill-awtoritajiet doganali tal-Parti Kontraenti esportatriċi filwaqt li meta xieraq jagħtu r-raġunijiet għat-talba għal verifika. Kull dokument u informazzjoni miġburin li jissuġġerixxu li l-informazzjoni mogħtija fuq il-provi tal-oriġini mhijiex korretta għandhom jingħaddew bħala sostenn tat-talba għall-verifika. 3. Il-verifikazzjoni għandha ssir mill-awtoritajiet doganali tal-Parti Kontraenti esportatriċi. Għal dak il-għan, dawn għandu jkollhom id-dritt li jitolbu kwalunkwe evidenza u jwettqu kwalunkwe spezzjoni tal-kontijiet tal-esportatur jew xi verifika oħra li jqisu xierqa. 4. Jekk l-awtoritajiet doganali tal-Parti Kontraenti importatriċi jiddeċiedu li jissospendu l-għoti tat-trattament preferenzjali lill-prodotti kkonċernati sakemm jistennew ir-riżultati tal-verifika, dawn għandhom joffru li jirrilaxxaw il-prodotti lill-importatur soġġett għal kwalunkwe miżura ta’ prekawzjoni li huma jidhrilhom meħtieġa. 5. L-awtoritajiet doganali li jitolbu l-verifika għandhom jiġu informati bir-riżultati ta’ din il-verifika minnufih. Dawk ir-riżultati għandhom jindikaw b’mod ċar jekk id-dokumenti jkunux awtentiċi u jekk il-prodotti kkonċernati jkunux jistgħu jitqiesu bħala prodotti li joriġinaw f’waħda mill-Partijiet Kontraenti u jekk ikunux jissodisfaw ir-rekwiżiti l-oħrajn ta’ din il-Konvenzjoni. 6. Jekk f’każijiet ta’ dubju raġonevoli ma tingħata l-ebda tweġiba fi żmien għaxar xhur mid-data tat-talba għall-verifika jew jekk it-tweġiba ma jkunx fiha biżżejjed informazzjoni biex tiġi ddeterminata l-awtentiċità tad-dokument inkwistjoni jew l-oriġini vera tal-prodotti, l-awtoritajiet doganali li jagħmlu t-talba għandhom, għajr f’ċirkustanzi eċċezzjonali, jirrifjutaw id-dritt għall-preferenzi. Artikolu 35 Verifika tad-dikjarazzjonijiet tal-fornitur 1. Il-verifiki sussegwenti tad-dikjarazzjonijiet tal-fornitur jew tad-dikjarazzjonijiet tal-fornitur għal perjodu fit-tul jistgħu jsiru b’mod każwali jew kull meta l-awtoritajiet doganali ta’ Parti Kontraenti fejn ikunu tqiesu dawn id-dikjarazzjonijiet biex jinħareġ ċertifikat tal-moviment EUR.1 jew biex issir dikjarazzjoni tal-oriġini, ikollhom dubji raġonevoli dwar l-awtentiċità tad-dokument jew dwar il-korrettezza tal-informazzjoni mogħtija f’dak id-dokument. 2. Għall-finijiet tal-implementazzjoni tad-dispożizzjonijiet tal-paragrafu 1, l-awtoritajiet doganali tal-Parti Kontraenti msemmija fil-paragrafu 1 għandhom jirritornaw id-dikjarazzjoni tal-fornitur jew id-dikjarazzjoni tal-fornitur għal perjodu fit-tul u l-fattura jew fatturi, in-nota jew noti tal-konsenja jew xi dokument jew dokumenti kummerċjali oħra dwar il-merkanzija koperta minn din id-dikjarazzjoni, lill-awtoritajiet doganali tal-pajjiż fejn tkun saret din id-dikjarazzjoni, filwaqt li meta xieraq jagħtu r-raġunijiet tas-sustanza jew tal-forma tat-talba għall-verifika. B’appoġġ għat-talba għall-verifika sussegwenti, dawn għandhom jibagħtu kwalunkwe dokument u informazzjoni li jkunu nkisbu u li jkunu jissuġġerixxu li l-informazzjoni mogħtija fid-dikjarazzjoni tal-fornitur jew fid-dikjarazzjoni tal-fornitur għal perjodu fit-tul mhix korretta. 3. Il-verifika għandha ssir mill-awtorità doganali tal-Parti Kontraenti fejn tkun saret id-dikjarazzjoni tal-fornitur jew id-dikjarazzjoni tal-fornitur għal perjodu fit-tul. Għal dak il-għan, dawn għandu jkollhom id-dritt li jsejħu għal kwalunkwe evidenza u jagħmlu kwalunkwe spezzjoni tal-kontijiet tal-fornitur jew kwalunkwe kontroll ieħor meqjus xieraq. 4. L-awtoritajiet doganali li jitolbu l-verifika għandhom jiġu informati bir-riżultati ta’ din il-verifika minnufih. Dawk ir-riżultati għandhom jindikaw b’mod ċar jekk l-informazzjoni mogħtija fid-dikjarazzjoni tal-fornitur jew fid-dikjarazzjoni tal-fornitur għal perjodu fit-tul hix korretta u jagħmluha possibbli biex dawn ikunu jistgħu jiddeterminaw jekk u kemm din id-dikjarazzjoni tista’ titqies għall-ħruġ ta’ ċertifikat tal-moviment EUR.1 jew biex issir dikjarazzjoni tal-oriġini. Artikolu 36 Penali Kull Parti Kontraenti għandha tipprevedi l-impożizzjoni ta’ penali kriminali, ċivili jew amministrattivi għall-ksur tal-leġiżlazzjoni nazzjonali tagħha relatata ma’ din il-Konvenzjoni. TITOLU VIII APPLIKAZZJONI TAL-APPENDIĊI I Artikolu 37 Iż-Żona Ekonomika Ewropea Merkanzija li toriġina fiż-Żona Ekonomika Ewropea (ŻEE) fis-sens tal-Protokoll 4 tal-Ftehim dwar iż-Żona Ekonomika Ewropea għandha titqies li toriġina fl-Unjoni Ewropea, fl-Iżlanda, fil-Liechtenstein jew fin-Norveġja (il-“Partijiet taż-ŻEE”) meta tiġi esportata rispettivament mill-Unjoni Ewropea, mill-Iżlanda, mil-Liechtenstein jew min-Norveġja lejn Parti Kontraenti għajr il-Partijiet taż-ŻEE, diment li jkun hemm ftehimiet ta’ kummerċ ħieles applikabbli bejn il-Parti Kontraenti importatriċi u l-Partijiet taż-ŻEE. Artikolu 38 Il-Liechtenstein Mingħajr preġudizzju għall-Artikolu 2, prodott li joriġina fil-Liechtenstein għandu, minħabba l-unjoni doganali bejn l-Iżvizzera u l-Liechtenstein, jitqies li joriġina fl-Iżvizzera. Artikolu 39 Ir-Repubblika ta’ San Marino Mingħajr preġudizzju għall-Artikolu 2, prodott li joriġina fir-Repubblika ta’ San Marino għandu, minħabba l-unjoni doganali bejn l-Unjoni Ewropea u r-Repubblika ta’ San Marino, jitqies li joriġina fl-Unjoni Ewropea. Artikolu 40 Il-Prinċipat ta’ Andorra Mingħajr preġudizzju għall-Artikolu 2, prodott li joriġina fil-Prinċipat ta’ Andorra li jkun ikklassifikat taħt il-Kapitoli 25 sa 97 għandu, minħabba l-unjoni doganali bejn l-Unjoni Ewropea u l-Prinċipat ta’ Andorra, jitqies li joriġina fl-Unjoni Ewropea. Artikolu 41 Ceuta u Melilla 1. Għall-finijiet ta’ din il-Konvenzjoni, it-terminu “Unjoni Ewropea” ma għandux ikopri lil Ceuta u Melilla. 2. Prodotti li joriġinaw f’Parti Kontraenti għajr l-Unjoni Ewropea, meta jiġu importati f’Ceuta jew f’Melilla, għandhom igawdu f’kull aspett mill-istess reġim doganali bħal dak applikat għal prodotti li joriġinaw fit-territorju doganali tal-Unjoni Ewropea li jaqa’ taħt il-Protokoll 2 tal-Att dwar il-kondizzjonijiet tal-adeżjoni tar-Renju ta’ Spanja u tar-Repubblika Portugiża u l-aġġustamenti għat-Trattati (2). Il-Partijiet Kontraenti għajr l-Unjoni Ewropea, għandhom jagħtu lill-importazzjoni koperta mill-Ftehim u li joriġinaw f’Ceuta u Melilla l-istess reġim doganali bħal dak mogħti lil prodotti importati mill-Unjoni Ewropea u li joriġinaw fiha. 3. Għall-finijiet tal-paragrafu 2, din il-Konvenzjoni għandha tapplika għall-prodotti li joriġinaw f’Ceuta u Melilla mutatis mutandis u soġġett għall-kundizzjonijiet speċjali stabbiliti fl-Anness V. “ANNESS I NOTI INTRODUTTORJI GĦAL-LISTA FL-ANNESS II Nota 1 – Introduzzjoni ġenerali Il-lista tistabbilixxi l-kundizzjonijiet meħtieġa biex il-prodotti kollha jkunu jistgħu jitqiesu maħduma jew ipproċessati biżżejjed fis-sens tal-Artikolu 4 tat-Titolu II tal-Appendiċi I. Hemm erba’ tipi differenti ta’ regoli, li jvarjaw skont il-prodott: (a) permezz tal-ħidma jew tal-ipproċessar, ma jinqabiżx il-kontenut massimu tal-materjali mhux oriġinarji; (b) permezz tal-ħidma jew tal-ipproċessar, l-intestatura b’4 ċifri tas-Sistema Armonizzata jew is-subintestatura b’6 ċifri tas-Sistema Armonizzata tal-prodotti manifatturati ssir differenti mill-intestatura b’4 ċifri tas-Sistema Armonizzata jew mis-subintestatura b’6 ċifri tas-Sistema Armonizzata rispettivament tal-materjali użati; (c) titwettaq operazzjoni speċifika tal-ħidma jew tal-ipproċessar; (d) il-ħidma jew l-ipproċessar isiru fuq ċerti materjali miksuba għalkollox. Nota 2 – L-istruttura tal-lista 2.1. L-ewwel żewġ kolonni fil-lista jiddeskrivu l-prodott miksub. Fil-kolonna (1) hemm in-numru tal-intestatura jew in-numru tal-Kapitolu użati fis-Sistema Armonizzata u fil-kolonna (2) hemm id-deskrizzjoni tal-merkanzija użata f’dik is-sistema għal dik l-intestatura jew għal dak il-Kapitolu. Għal kull entrata fl-ewwel żewġ kolonni, tiġi speċifikata regola fil-kolonna (3). Jekk xi drabi, l-entrata fil-kolonna (1) tkun preċeduta minn “ex”, dan ifisser li r-regoli fil-kolonna (3) japplikaw biss għall-parti ta’ dik l-intestatura kif deskritta fil-kolonna (2). 2.2. Jekk diversi numri ta’ intestaturi jinġabru flimkien fil-kolonna (1) jew jekk jingħata numru ta’ Kapitolu u allura d-deskrizzjoni tal-prodotti fil-kolonna (2) tingħata f’termini ġenerali, ir-regoli korrispondenti fil-kolonna (3) jkunu japplikaw għall-prodotti kollha li fis-Sistema Armonizzata jiġu kklassifikati taħt l-intestaturi tal-Kapitolu jew f’xi waħda mill-intestaturi miġbura flimkien fil-kolonna (1). 2.3. Jekk fil-lista jkun hemm regoli differenti li japplikaw għal prodotti differenti fi ħdan intestatura, kull inċiż ikun fih id-deskrizzjoni ta’ dik il-parti tal-intestatura koperta mir-regoli korrispondenti fil-kolonna (3). 2.4. Jekk fil-kolonna (3) hemm stipulati żewġ regoli alternattivi, separati bil-kelma “jew”, l-esportatur jista’ jagħżel liema waħda juża. Nota 3 – Eżempji ta’ kif jiġu applikati r-regoli 3.1. Għandu japplika l-Artikolu 4 tat-Titolu II tal-Appendiċi I, dwar prodotti li jkunu kisbu status oriġinarju u li jkunu użati fil-manifattura ta’ prodotti oħra, irrispettivament minn jekk dak l-istatus ikunx inkiseb fil-fabbrika fejn jintużaw dawn il-prodotti jew f’xi fabbrika oħra f’Parti Kontraenti. 3.2. Skont l-Artikolu 6 tat-Titolu II tal-Appendiċi I, il-ħidma jew l-ipproċessar imwettqa għandhom imorru lil hinn mil-lista ta’ operazzjonijiet imsemmija f’dak l-Artikolu. Jekk le, il-merkanzija ma għandhiex tikkwalifika għall-għoti tal-benefiċċju ta’ trattament tariffarju preferenzjali, anki jekk jiġu ssodisfati l-kundizzjonijiet stabbiliti fil-lista ta’ hawn taħt. Soġġett għall-Artikolu 6 tat-Titolu II tal-Appendiċi I, ir-regoli fil-lista jirrappreżentaw l-ammont minimu ta’ ħidma jew ipproċessar meħtieġa, u t-twettiq ta’ aktar ħidma jew ipproċessar jagħti wkoll status oriġinarju; min-naħa l-oħra, it-twettiq ta’ inqas ħidma jew ipproċessar ma jistax jagħti status oriġinarju. Għalhekk, jekk regola tkun tipprevedi li jista’ jintuża materjal mhux oriġinarju f’ċertu livell tal-manifattura, l-użu ta’ dan il-materjal fi stadju aktar bikri tal-manifattura hu permess u l-użu ta’ dan il-materjal fi stadju aktar tard mhuwiex. Jekk regola tkun tistipula li ma jistax jintuża materjal mhux oriġinarju f’ċertu livell tal-manifattura, l-użu ta’ materjali fi stadju aktar bikri tal-manifattura hu permess u l-użu tal-materjali fi stadju aktar tard mhuwiex. Eżempju: meta r-regola tal-lista għall-Kapitolu 19 teżiġi li “l-materjali mhux oriġinarji tal-intestaturi 1101 sa 1108 ma jistgħux jaqbżu l-20 % tal-piż”, l-użu (jiġifieri l-importazzjoni) taċ-ċereali tal-Kapitolu 10 (materjali fi stadju aktar bikri tal-manifattura) mhux limitat. 3.3. Mingħajr preġudizzju għan-Nota 3.2, meta regola tkun tuża l-espressjoni “Manifattura minn materjali ta’ kwalunkwe intestatura”, jistgħu jintużaw il-materjali ta’ kwalunkwe intestatura/i (anke materjali tal-istess deskrizzjoni u intestatura bħall-prodott), iżda soġġett għal limitazzjonijiet speċifiċi li jaf tipprevedi r-regola. Iżda l-espressjoni “Manifattura minn materjali ta’ kwalunkwe intestatura, inkluż materjali oħra tal-intestatura…” jew “Manifattura minn materjali ta’ kwalunkwe intestatura, inkluż materjali oħra tal-istess intestatura bħall-prodott” tfisser li jistgħu jintużaw materjali ta’ kwalunkwe intestatura għajr dawk bl-istess deskrizzjoni bħall-prodott kif tidher fil-kolonna (2) tal-lista. 3.4. Meta regola fil-lista tkun tispeċifika li prodott jista’ jiġi manifatturat minn aktar minn materjal wieħed, dan ifisser li jista’ jintuża materjal wieħed jew aktar. Din ma tkunx qed teżiġi li għandhom jintużaw il-materjali kollha f’daqqa. 3.5. Meta regola fil-lista tkun tispeċifika li prodott għandu jiġi manifatturat minn materjal partikolari, il-kundizzjoni ma twaqqafx l-użu ta’ materjali oħra li, minħabba l-għamla inerenti tagħhom, ma jistgħux jissodisfaw din il-kundizzjoni. 3.6. Meta regola fil-lista tkun tagħti żewġ persentaġġi għall-valur massimu tal-materjali mhux oriġinarji li jistgħu jintużaw, dawn il-persentaġġi ma jistgħux jingħaddu flimkien. Fi kliem ieħor, il-valur massimu tal-materjali mhux oriġinarji kollha użati ma jista’ qatt jaqbeż l-akbar persentaġġ mogħti. Barra minn hekk, il-persentaġġi individwali ma għandhomx jinqabżu, fir-rigward tal-materjali partikolari li japplikaw għalihom. Nota 4 – Dispożizzjonijiet ġenerali rigward ċerta merkanzija agrikola 4.1. Il-merkanzija agrikola li taqa’ taħt il-Kapitoli 6, 7, 8, 9, 10, 12 u l-intestatura 2401 li titkabbar jew tinħasad fit-territorju ta’ Parti Kontraenti għandha tiġi trattata bħala li toriġina fit-territorju ta’ dik il-Parti Kontraenti, anki jekk din titkabbar minn żerriegħa, basal, zokk, żraġen, tilqim, rimjiet, rimi jew partijiet oħra ħajjin ta’ pjanti importati. 4.2. Meta l-kontenut taz-zokkor mhux oriġinarju fi prodott partikolari jkun soġġett għal limitazzjonijiet, il-piż taz-zokkor tal-intestaturi 1701 (sukrożju) u 1702 (eż. fruttożju, glukożju, lattożju, maltożju, iżoglukożju jew zokkor invertit) użat fil-manifattura tal-prodott finali u użat fil-manifattura ta’ prodotti mhux oriġinarju inkorporat fil-prodott finali għandu jitqies għall-kalkolu ta’ dawn il-limitazzjonijiet. Nota 5 – Terminoloġija użata fir-rigward ta’ ċerti prodotti tat-tessuti 5.1. It-terminu “fibri naturali” jintuża fil-lista biex jirreferi għall-fibri li mhumiex fibri artifiċjali jew sintetiċi. Dan hu limitat għall-istadji ta’ qabel l-għażil tal-fibri, inkluż l-iskart u, sakemm mhux speċifikat mod ieħor, inkluż il-fibri li jiġu mqardxa, mimxuta jew ipproċessati b’xi mod ieħor iżda mhux bl-għażil. 5.2. It-terminu “fibri naturali” jinkludi l-krin tal-intestatura 0511, il-ħarir tal-intestaturi 5002 u 5003, kif ukoll il-fibri tas-suf u s-suf tal-annimali fin jew oħxon tal-intestaturi 5101 sa 5105, il-fibri tal-qoton tal-intestaturi 5201 sa 5203, u fibri veġetali oħra tal-intestaturi 5301 sa 5305. 5.3. It-termini “polpa tat-tessut”, “materjali kimiċi” u “materjali li minnhom issir il-karta” jintużaw fil-lista biex jiddeskrivu l-materjali li mhumiex ikklassifikati fil-Kapitoli 50 sa 63 u li jistgħu jintużaw għall-manifattura ta’ fibri jew raden artifiċjali, sintetiċi jew tal-karta. 5.4. It-terminu “fibri prinċipali magħmula mill-bniedem” jintuża fil-lista biex jirreferi għall-filament tow sintetiku jew artifiċjali, il-fibri bażiċi jew l-iskart, tal-intestaturi 5501 sa 5507. 5.5. L-istampar (meta jiġi kkombinat mal-insiġ, max-xogħol bil-labar/bil-ganċ, mat-trapuntar jew mal-mili) hu definit bħala teknika li permezz tagħha sottostrat tat-tessut b’karattru permanenti jingħata funzjoni vvalutata b’mod oġġettiv, bħal kulur, disinn, prestazzjoni teknika, permezz ta’ skrin, romblu jew b’tekniki diġitali jew ta’ trasferiment. 5.6. L-istampar (bħala operazzjoni awtonoma) hu definit bħala teknika li permezz tagħha sottostrat tat-tessut b’karattru permanenti jingħata funzjoni vvalutata b’mod oġġettiv, bħal kulur, disinn, prestazzjoni teknika, permezz ta’ skrin, romblu jew b’tekniki diġitali jew ta’ trasferiment, ikkombinata ma’ mill-anqas żewġ operazzjonijiet ta’ tħejjija/tlestija (bħal għorik, ibbliċjar, merċeriżar, issettjar bis-sħana, raising, ippressar bir-rombli, ipproċessar biex ma jinxtorbux, tlestija permanenti, trattament bil-fwar (decatising), tixpip, tiswija u tneħħija taż-żliemem), diment li l-valur tal-materjali kollha użati ma jkunx jaqbeż il-50 % tal-prezz mill-fabbrika tal-prodott. Nota 6 – Tolleranzi applikabbli għal prodotti magħmula minn taħlita ta’ materjali tessili 6.1. Meta, għal prodott partikolari fil-lista, issir referenza għal din in-Nota, il-kundizzjonijiet stabbiliti fil-kolonna (3) ma għandhomx jiġu applikati għall-materjali tessili bażiċi użati fil-manifattura ta’ dak il-prodott u li, meta jittieħdu flimkien, jirrappreżentaw 15 % jew anqas tal-piż totali tal-materjali tessili bażiċi kollha użati. (Ara wkoll in-Noti 6.3 u 6.4). 6.2. Minkejja dan, it-tolleranza msemmija fin-Nota 6.1 tista’ tiġi applikata biss għall-prodotti mħallta li jkunu saru minn żewġ materjali tessili bażiċi jew aktar. Dawn li ġejjin huma l-materjali tessili bażiċi: — ħarir; — suf; — xagħar aħrax tal-annimali; — xagħar fin tal-annimali; — krin; — qoton; — materjali li minnhom isiru l-karti, u karta; — kittien; — qanneb veru; — ġuta u fibri oħra tal-qanneb tat-tessuti; — sisal u fibri oħra tat-tessuti tal-ġeneru Agave; — ġewż tal-Indi, manilla, rami u fibri tessili veġetali oħra; — fibri tal-filament sintetiċi tal-polipropilen magħmula mill-bniedem; — fibri tal-filament sintetiċi tal-poliester magħmula mill-bniedem; — fibri tal-filament sintetiċi tal-poliammid magħmula mill-bniedem; — fibri tal-filament sintetiċi tal-poliakrilonitril magħmula mill-bniedem; — fibri tal-filament sintetiċi tal-poliimmid magħmula mill-bniedem; — fibri tal-filament sintetiċi tal-politetrafluworoetilen magħmula mill-bniedem; — fibri tal-filament sintetiċi tal-poli(sulfur tal-fenilen) magħmula mill-bniedem; — fibri tal-filament sintetiċi tal-poli(klorur tal-vinil) magħmula mill-bniedem; — fibri tal-filament sintetiċi oħra magħmula mill-bniedem; — fibri tal-filament artifiċjali tal-viskoss magħmula mill-bniedem; — fibri tal-filament artifiċjali oħra magħmula mill-bniedem; — filamenti li minnhom jgħaddi l-kurrent; — fibri prinċipali sintetiċi tal-polipropilen magħmula mill-bniedem; — fibri prinċipali sintetiċi tal-poliester magħmula mill-bniedem; — fibri prinċipali sintetiċi tal-poliammid magħmula mill-bniedem; — fibri prinċipali sintetiċi tal-poliakrilonitril magħmula mill-bniedem; — fibri prinċipali sintetiċi tal-poliimmid magħmula mill-bniedem; — fibri prinċipali sintetiċi tal-politetrafluworoetilen magħmula mill-bniedem; — fibri prinċipali sintetiċi tal-poli(sulfur tal-fenilen) magħmula mill-bniedem; — fibri prinċipali sintetiċi tal-poli(klorur tal-vinil) magħmula mill-bniedem; — fibri prinċipali sintetiċi oħra magħmula mill-bniedem; — fibri prinċipali artifiċjali tal-viskoss magħmula mill-bniedem; — fibri prinċipali artifiċjali oħra magħmula mill-bniedem; — raden magħmul mill-poliuretan maqsum f’segmenti flessibbli tal-polietere, sew jekk mibruma jew le; — prodotti tal-intestatura 5605 (raden metallizzat) li jinkorporaw strixxa li tikkonsisti f’qalba ta’ tertuqa tal-aluminju jew qalba ta’ rita tal-plastik sew jekk miksija bit-trab tal-aluminju sew jekk le, wiesgħa sa 5 mm, infilzata b’kolla trasparenti jew ikkulurita bejn żewġ saffi ta’ rita tal-plastik; — prodotti oħra tal-intestatura 5605; — fibri tal-ħġieġ; — fibri metalliċi; — fibri minerali. 6.3. Fil-każ ta’ prodotti li fihom “raden magħmul mill-poliuretan segmentat b’segmenti flessibbli ta’ polietere, sew jekk b’wajer ġo fih kif sew jekk le”, din it-tolleranza hi 20 % fir-rigward ta’ dan ir-raden. 6.4. Fil-każ ta’ prodotti li jinkorporaw “strixxa li tikkonsisti f’qalba ta’ tertuqa tal-aluminju jew qalba ta’ rita tal-plastik sew jekk miksija bit-trab tal-aluminju sew jekk le, wiesgħa sa 5 mm, infilzata b’kolla trasparenti jew ikkulurita bejn żewġ saffi ta’ rita tal-plastik”, din it-tolleranza hi 30 % fir-rigward ta’ din l-istrixxa. Nota 7 – Tolleranzi oħrajn applikabbli għal ċerti prodotti tat-tessuti 7.1. Jekk fil-lista ssir referenza għal din in-Nota, jistgħu jintużaw materjali tessili (għajr għall-kisi u l-kisi minn ġewwa) li ma jissodisfawx ir-regola stabbilita fil-lista fil-kolonna (3) għall-prodott maħdum ikkonċernat, diment li jkunu kklassifikati f’intestatura oħra għajr għal dik tal-prodott u li l-valur tagħhom ma jaqbiżx il-15 % tal-prezz mill-fabbrika tal-prodott. 7.2. Mingħajr preġudizzju għan-Nota 6.3, il-materjali li mhumiex ikklassifikati taħt il-Kapitoli 50 sa 63 jistgħu jintużaw b’mod ħieles fil-manifattura tal-prodotti tat-tessut, sew jekk ikun fihom it-tessut u sew jekk le. 7.3. Jekk tkun tapplika regola tal-persentaġġi, għall-kalkolu tal-valur tal-materjali mhux oriġinarji li jkunu inkorporati jrid jitqies il-valur tal-materjali mhux oriġinarji li mhumiex ikklassifikati taħt il-Kapitoli 50 sa 63. Nota 8 – Definizzjoni tal-proċessi speċifiċi u l-operazzjonijiet sempliċi mwettqin fir-rigward ta’ ċerti prodotti tal-Kapitolu 27 8.1. Għall-finijiet tal-intestaturi ex 2707 u 2713, il-“proċessi speċifiċi” huma dawn li ġejjin: (a) distillazzjoni ġo vakwu; (b) ridistillazzjoni bi proċess ta’ frazzjonazzjoni bir-reqqa; (c) xpakkar; (d) riformazzjoni; (e) estrazzjoni b’solventi selettivi; (f) il-proċess li jinkorpora l-operazzjonijiet kollha li ġejjin: ipproċessar b’aċidu sulfuriku kkonċentrat, anidride oleu jew sulfurika; newtralizzazzjoni b’aġenti alkalini; tneħħija tal-kulur jew purifikazzjoni bi trab naturali attiv, trab attivat, faħam tal-kannol jew boksajt attivat; (g) polimerizzazzjoni; (h) alkilazzjoni; (i) isomerizzazzjoni. 8.2. Għall-finijiet tal-intestaturi 2710, 2711 u 2712, il-“proċessi speċifiċi” huma dawn li ġejjin: (a) distillazzjoni ġo vakwu; (b) ridistillazzjoni bi proċess ta’ frazzjonazzjoni bir-reqqa; (c) xpakkar; (d) riformazzjoni; (e) estrazzjoni b’solventi selettivi; (f) il-proċess jinkludi dawn l-operazzjonijiet kollha: ipproċessar b’aċidu sulfuriku kkonċentrat, anidride oleu jew sulfurika; newtralizzazzjoni b’aġenti alkalini; tneħħija tal-kulur jew purifikazzjoni bi trab naturali attiv, trab attivat, faħam tal-kannol jew boksajt attivat; (g) polimerizzazzjoni; (h) alkilazzjoni; (i) isomerizzazzjoni; (j) fir-rigward ta’ żjut tqal tal-intestatura ex 2710 biss, desulfurizzazzjoni bl-idroġenu, li twassal għal tnaqqis ta’ mill-anqas 85 % fil-kontenut tal-kubrit mill-prodotti pproċessati (il-metodu ASTM D 1266-59 T); (k) fir-rigward tal-prodotti tal-intestatura 2710 biss, deparaffinar bi proċess ieħor għajr il-filtrazzjoni; (l) fir-rigward ta’ żjut tqal tal-intestatura ex 2710 biss, trattament bl-idroġenu bi pressa akbar minn 20 bar u b’temperatura ogħla minn 250 °C, bl-użu ta’ katalist, għajr biex issir id-desulfurizzazzjoni, meta l-idroġenu jkun jikkostitwixxi element attiv f’reazzjoni kimika. Iżda t-trattament ulterjuri, bl-idroġenu, ta’ żjut lubrikanti tal-intestatura ex 2710 (eż. l-idrotlestija jew id-dekolorizzazzjoni) speċjalment biex jitjiebu l-kulur jew l-istabbiltà, ma għandux jitqies bħala proċess speċifiku; (m) fir-rigward ta’ żjut karburanti tal-intestatura ex 2710 biss, distillazzjoni atmosferika, diment li anqas minn 30 % ta’ dawn il-prodotti jiddistillaw, bil-volum, inkluż it-telf, fi 300 °C, bil-metodu ASTM D 86; (n) fir-rigward ta’ żjut tqal għajr iż-żjut tal-gass u ż-żjut karburanti tal-intestatura ex 2710 biss, trattament bi skarga elettrika ta’ frekwenza għolja; (o) fir-rigward ta’ prodotti mhux raffinati (għajr il-vażelina, l-ożoċerita, ix-xama’ tal-linjite jew ix-xama’ tal-pit, ix-xama’ tal-paraffina li fiha anqas minn 0,75 % żejt) tal-intestatura ex 2712 biss, tneħħija taż-żejt permezz ta’ kristallizzazzjoni frazzjonali. 8.3. Għall-finijiet tal-intestaturi ex 2707 u 2713, operazzjonijiet sempliċi, bħal tindif, dikantar, tneħħija tal-melħ, separazzjoni tal-ilma, iffiltrar, kolorizzazzjoni, immarkar, kisba ta’ kontenut ta’ kubrit permezz ta’ taħlit ta’ prodotti ma’ kontenuti differenti tal-kubrit, jew xi kombinazzjoni ta’ dawk l-operazzjonijiet jew oħrajn simili, ma jagħtux l-oriġini. Nota 9 – Definizzjoni tal-proċessi speċifiċi u l-operazzjonijiet sempliċi mwettqin fir-rigward ta’ ċerti prodotti Nota 9.1: Il-prodotti li jaqgħu taħt il-Kapitolu 30 miksuba f’Parti Kontraenti bl-użu ta’ kulturi taċ-ċelloli għandhom jitqiesu li joriġinaw f’dik il-Parti Kontraenti. “Kultura taċ-ċelloli” tfisser il-kultivazzjoni ta’ ċelloli umani, tal-annimali u tal-pjanti f’kundizzjonijiet ikkontrollati (bħal temperaturi, medju tat-tkabbir, taħlita ta’ gassijiet, pH definiti) ’il barra minn organiżmu ħaj. Nota 9.2: Il-prodotti li jaqgħu taħt il-Kapitolu 29 (għajr għal: 2905.43-2905.44), 30, 32, 33 (għajr għal: 3302.10, 3301) 34, 35 (għajr għal: 35.01, 3502.11-3502.19, 3502.20, 35.05), 36, 37, 38 (għajr għal: 3809.10, 38.23, 3824.60, 38.26) u 39 (għajr għal: 39.16-39.26):miksuba f’Parti Kontraenti bil-fermentazzjoni għandhom jitqiesu li joriġinaw f’dik il-Parti Kontraenti. “Fermentazzjoni” hi proċess bijoteknoloġiku li fih jintużaw ċelloli umani, tal-annimali jew tal-pjanti, batterji, ħmira, fungi jew enżimi biex jipproduċu prodotti li jaqgħu taħt il-Kapitoli 29 sa 39. Nota 9.3: Wara t-trasformazzjonijiet, dawn jitqiesu biżżejjed skont l-Artikolu 4 għall-prodotti li jaqgħu taħt il-Kapitoli 28, 29 (għajr għal: 2905.43-2905.44), 30, 32, 33 (għajr għal: 3302.10, 3301) 34, 35 (għajr għal: 35.01, 3502.11-3502.19, 3502.20, 35.05), 36, 37, 38 (għajr għal: 3809.10, 38.23, 3824.60, 38.26) u 39 (għajr għal: 39.16-39.26): — Reazzjoni kimika: “Reazzjoni kimika” hi proċess (inkluż proċess bijokimiku) li jirriżulta f’molekula bi struttura ġdida bit-tkissir ta’ rabtiet intramolekulari u bl-iffurmar ta’ rabtiet intramolekulari ġodda, jew bl-alterazzjoni tal-arranġament spazjali tal-atomi ġo molekula. Reazzjoni kimika tista’ tiġi espressa permezz ta’ bidla fin-“numru CAS”. Jenħtieġ li l-proċessi li ġejjin ma jitqisux għal finijiet tal-oriġini: (a) taħlil fl-ilma jew solventi oħra; (b) it-tneħħija ta’ solventi inkluż l-ilma solventi; jew (c) iż-żieda jew it-tneħħija ta’ ilma tal-kristallizzazzjoni. Reazzjoni kimika kif definita hawn fuq għandha titqies li tagħti l-oriġini. — Taħlitiet: It-taħlit intenzjonat u kkontrollat b’mod proporzjonat (inkluż id-dispersjoni) tal-materjali, għajr iż-żieda ta’ dilwenti, għall-konformità ma’ speċifikazzjonijiet predeterminati, li jwassal għall-produzzjoni ta’ oġġett b’karatteristiċi fiżiċi jew kimiċi li huma rilevanti għall-finijiet jew għall-użi tal-oġġett u li huma differenti mill-materjali tal-input għandu jitqies li jagħti l-oriġini. — Purifikazzjoni: Il-purifikazzjoni għandha titqies li tagħti l-oriġini diment li l-purifikazzjoni li ssir fit-territorju tal-Partijiet Kontraenti twassal biex jiġi ssodisfat xi wieħed minn dawn il-kriterji: (a) purifikazzjoni ta’ oġġett li twassal għat-tneħħija ta’ mill-inqas 80 % tal-kontenut tal-impuritajiet eżistenti; jew (b) it-tnaqqis jew it-tneħħija ta’ impuritajiet li jwasslu għal oġġett adattat għal waħda jew aktar mill-applikazzjonijiet li ġejjin: (i) sustanzi farmaċewtiċi, mediċinali, kożmetiċi, veterinarji jew tal-gradi alimentari; (ii) prodotti kimiċi u reaġenti għal użi analitiċi, dijanjostiċi jew tal-laboratorju; (iii) elementi jew komponenti għal użu f’mikroelettroniċi; (iv) użi ottiċi speċjali; (v) użu bijotekniku (eż., fil-kultura taċ-ċelloli, fit-teknoloġija ġenetika, jew bħala katalist); (vi) trasportaturi użati fi proċessi tas-separazzjoni; jew (vii) użi ta’ grad nukleari. — Bidla fid-daqs tal-partikola: Il-modifika intenzjonata u kontrollata fid-daqs tal-partikola ta’ oġġett, għajr is-sempliċiment tifrik jew ippressar, li twassal biex l-oġġett ikollu daqs definit tal-partikola, distribuzzjoni definittiva tad-daqs tal-partikola jew erja tas-superfiċje definita li jkunu rilevanti għall-iskopijiet tal-oġġett riżultanti u li jkollhom karatteristiċi fiżiċi jew kimiċi differenti mill-materjali tal-input, għandha titqies li tagħti l-oriġini. — Materjali standard: Il-materjali standard (inkluż is-soluzzjonijiet standard) huma preparati adattati għal użi analitiċi, ta’ kalibrazzjoni jew referenzjarji li jkollhom gradi preċiżi ta’ purità jew proporzjonijiet li jiġu ċċertifikati mill-manifattur. Il-produzzjoni tal-materjali standard għandha titqies li tagħti l-oriġini. — Separazzjoni tal-isomeri: L-iżolament jew is-separazzjoni tal-isomeri minn taħlita ta’ isomeri għandhom jitqiesu li jagħtu l-oriġini. “ANNESS II LISTA TAL-ĦIDMA JEW TAL-IPPROĊESSAR LI JEĦTIEĠ ISIRU FUQ MATERJALI MHUX ORIĠINARJI BIEX IL-PRODOTT MANIFATTURAT JIKSEB STATUS ORIĠINARJU Intestatura Deskrizzjoni tal-prodott Ħidma jew ipproċessar, imwettqa fuq materjali mhux oriġinarji, li jagħtu status oriġinarju (1) (2) (3) Kapitolu 1 Annimali ħajjin L-annimali kollha tal-Kapitolu 1 għandhom jinkisbu għalkollox Kapitolu 2 Laħam u ġewwieni li jittiekel Manifattura fejn kull laħam u ġewwieni li jittiekel fil-prodotti ta’ dan il-Kapitolu jkun inkiseb għalkollox Kapitolu 3 Ħut u krustaċji, molluski u invertebrati akkwatiċi oħrajn Manifattura fejn il-materjali kollha tal-Kapitolu 3 użati jkunu nkisbu għalkollox Kapitolu 4 Prodotti tal-ħalib; bajd tat-tjur; għasel naturali; prodotti li jittieklu u li joriġinaw mill-annimali, li mhumiex speċifikati jew inklużi band’oħra Manifattura fejn il-materjali kollha tal-Kapitolu 4 użati jkunu nkisbu għalkollox ex Kapitolu 5 Prodotti li ġejjin mill-annimali u li mhumiex speċifikati jew inklużi band’oħra; għajr: Manifattura minn materjali ta’ kwalunkwe intestatura ex 0511 91 Bajd u sperma tal-ħut li ma jittiklux Il-bajd u l-isperma kollha jkunu nkisbu għalkollox Kapitolu 6 Siġar ħajjin u pjanti oħra; basal, għeruq u bħalhom; fjuri maqtugħin u weraq ornamentali Manifattura fejn il-materjali kollha tal-Kapitolu 6 użati jkunu nkisbu għalkollox Kapitolu 7 Veġetali u ċerti għeruq u tuberi li jistgħu jittieklu Manifattura fejn il-materjali kollha tal-Kapitolu 7 użati jkunu nkisbu għalkollox Kapitolu 8 Frott u ġwież li jistgħu jittieklu; qoxra tal-frott taċ-ċitru jew tal-bettieħ Manifattura fejn il-frott, il-ġwież, il-qxur tal-frott taċ-ċitru jew tal-bettieħ kollha tal-Kapitolu 8 użati jkunu nkisbu għalkollox Kapitolu 9 Kafè, te, matè u ħwawar Manifattura minn materjali ta’ kwalunkwe intestatura Kapitolu 10 Ċereali Manifattura fejn il-materjali kollha tal-Kapitolu 10 użati jkunu nkisbu għalkollox Kapitolu 11 Prodotti tal-industrija tat-tħin; xgħir; lamti; inulina; gluteina tal-qamħ Manifattura fejn il-materjali kollha tal-Kapitoli 8, 10 u 11, l-intestaturi 0701 , 0714 , 2302 u 2303 , u s-subintestatura 0710 10 użati jkunu nkisbu għalkollox Kapitolu 12 Żrieragħ u frott żejtnin; diversi qmuħ, żrieragħ u frott; pjanti industrijali jew mediċinali; tiben u magħlef Manifattura minn materjali ta’ kwalunkwe intestatura, għajr dik tal-prodott ex Kapitolu 13 Gommalakka; gomom, rażi u linef u estratti veġetali oħrajn; għajr Manifattura minn materjali ta’ kwalunkwe intestatura ex 1302 Sustanzi tal-pektin, pektinati u pektati Manifattura minn materjali ta’ kwalunkwe intestatura, fejn il-piż taz-zokkor użat ma jaqbiżx l-40 % tal-piż tal-prodott finali Kapitolu 14 Materjali veġetali tad-dfir; prodotti veġetali li mhumiex imsemmijin jew inklużi band’oħra Manifattura minn materjali ta’ kwalunkwe intestatura ex Kapitolu 15 Xaħmijiet u żjut tal-annimali jew tal-ħxejjex, u prodotti mill-qsim tagħhom; xaħmijiet ippreparati li jistgħu jittieklu; xama’ mill-annimali jew veġetali; għajr: Manifattura minn materjali ta’ kwalunkwe intestatura, għajr dik tal-prodott 1504 sa 1506 Xaħmijiet u żjut u l-frazzjonijiet tagħhom, ta’ ħut u mammiferi tal-baħar; xaħam tas-suf u sustanzi xaħmin derivati minnu (inkluż il-lanolina); xaħam u żjut oħrajn tal-annimali u l-frazzjonijiet tagħhom, raffinati jew le, iżda mhux modifikati kimikament Manifattura minn materjali ta’ kwalunkwe intestatura 1508 Żejt tal-karawett u l-frazzjonijiet tiegħu, raffinat jew le, iżda mhux modifikat kimikament Manifattura minn materjali ta’ xi subintestatura, għajr dik tal-prodott 1509 u 1510 Żejt taż-żebbuġa u l-frazzjonijiet tiegħu Manifattura fejn il-materjali veġetali kollha użati jkunu nkisbu għalkollox 1511 Żejt tal-palm u l-frazzjonijiet tiegħu, raffinat jew le, iżda mhux modifikat kimikament Manifattura minn materjali ta’ xi subintestatura, għajr dik tal-prodott ex 1512 Żjut taż-żerriegħa tal-ġirasol u frazzjonijiet tagħhom – għal użi tekniċi jew industrijali għajr għall-manifattura ta’ oġġetti tal-ikel għall-konsum uman Manifattura minn materjali ta’ kwalunkwe intestatura, għajr dik tal-prodott – oħrajn Manifattura fejn il-materjali veġetali kollha użati jkunu nkisbu għalkollox 1515 Xaħmijiet u żjut veġetali fissi oħra (inkluż żejt tal-ġoġoba) u l-frazzjonijiet tagħhom, raffinati jew le, iżda mhux modifikati kimikament Manifattura minn materjali ta’ xi subintestatura, għajr dik tal-prodott ex 1516 Xaħmijiet u żjut u frazzjonijiet tagħhom, tal-ħut Manifattura minn materjali ta’ kwalunkwe intestatura 1520 Gliċerina, grezza; ilmijiet tal-gliċerol u lissiji tal-gliċerol Manifattura minn materjali ta’ kwalunkwe intestatura Kapitolu 16 Preparati tal-laħam, tal-ħut, jew tal-krustaċji, tal-molluski jew ta’ invertebrati akkwatiċi oħra Manifattura fejn il-materjali kollha tal-Kapitoli 2, 3 u 16 użati jkunu nkisbu għalkollox ex Kapitolu 17 Zokkor u ħelu taz-zokkor; għajr: Manifattura minn materjali ta’ kwalunkwe intestatura, għajr dik tal-prodott 1702 Zokkrijiet oħrajn, inkluż il-lattożju, il-maltożju, il-glukożju u l-fruttożju puri kimikament, f’forma solida; ġuleppijiet taz-zokkor li ma fihomx aromatizzanti miżjuda jew sustanzi li jagħtu l-kulur; għasel artifiċjali, sew imħallat mal-għasel naturali, sew le; karamella: – Maltożju u fruttożju puri kimikament Manifattura minn materjal ta’ kwalunkwe intestatura, inkluż materjali oħra tal-intestatura 1702 – Oħrajn Manifattura minn materjali ta’ kwalunkwe intestatura, għajr dik tal-prodott, fejn il-piż tal-materjali tal-intestaturi minn 1101 sa 1108 , 1701 u 1703 użati ma jaqbiżx it-30 % tal-piż tal-prodott finali 1704 Ħelu taz-zokkor (inkluż ċikkulata bajda), mingħajr kawkaw Manifattura minn materjali ta’ kwalunkwe intestatura, għajr dik tal-prodott, fejn: — il-piż taz-zokkor użat ma jaqbiżx l-40 % tal-piż tal-prodott finali jew — il-valur taz-zokkor użat ma jaqbiżx it-30 % tal-prezz mill-fabbrika tal-prodott ex Kapitolu 18 Kawkaw u preparati tal-kawkaw; għajr: Manifattura minn materjali ta’ kwalunkwe intestatura, għajr dik tal-prodott, fejn il-piż taz-zokkor użat ma jaqbiżx l-40 % tal-piż tal-prodott finali ex 1806 Ċikkulata u preparati oħra tal-ikel li fihom il-kawkaw; għajr: Manifattura minn materjali ta’ kwalunkwe intestatura, għajr dik tal-prodott, fejn: — il-piż taz-zokkor użat ma jaqbiżx l-40 % tal-piż tal-prodott finali jew — il-valur taz-zokkor użat ma jaqbiżx it-30 % tal-prezz mill-fabbrika tal-prodott 1806 10 Trab tal-kawkaw, biz-zokkor miżjud jew b’xi materjal ieħor biex jagħmel ħelu Manifattura minn materjali ta’ kwalunkwe intestatura, għajr dik tal-prodott, fejn il-piż taz-zokkor użat ma jaqbiżx l-40 % tal-piż tal-prodott finali 1901 Estratt tax-xgħir; preparati tal-ikel tad-dqiq, groats (xgħir u barli mitħun oħxon), pasta, lamtu jew estratt tax-xgħir, li ma fihomx kawkaw jew fihom inqas minn 40 % kawkaw skont il-piż ikkalkulat fuq bażi totalment mingħajr xaħam, li mhumiex speċifikati jew inklużi band’oħra; preparati tal-ikel minn merkanzija tal-intestaturi 0401 sa 0404 , li ma fihomx kawkaw jew li fihom inqas minn 5 % kawkaw skont il-piż f’ikkalkulat fuq bażi totalment mingħajr xaħam, li mhumiex speċifikati jew inklużi band’oħra: – Estratt tax-xgħir Manifattura miċ-ċereali tal-Kapitlu 10 – Oħrajn Manifattura minn materjali ta’ kwalunkwe intestatura, għajr dik tal-prodott, fejn il-piż individwali taz-zokkor u tal-materjali tal-Kapitolu 4 użati ma jaqbiżx l-40 % tal-piż tal-prodott finali 1902 Għaġin, imsajjar jew le jew mimli (bil-laħam jew sustanzi oħra) jew preparat mod ieħor, bħal spagetti, imqarrun, taljarini (noodles), lasanji, injokki, ravjul, kannelloni; kuskus, ippreparat jew le Manifattura minn materjali ta’ kwalunkwe intestatura, għajr dik tal-prodott, fejn — il-piż tal-materjali tal-intestaturi 1006 u 1101 sa 1108 użati ma jaqbiżx l-20 % tal-piż tal-prodott finali, u — il-piż tal-materjali tal-Kapitoli 2, 3 u 16 użati ma jaqbiżx l-20 % tal-piż tal-prodott finali 1903 Tapjoka u sostituti tagħha ppreparati minn lamtu, f’forma ta’ qxur, ħbub, perli, frakijiet jew forom simili Manifattura minn materjali ta’ kwalunkwe intestatura, għajr lamtu tal-patata tal-intestatura 1108 1904 Ikel preparat miksub min-nefħa jew mix-xiwi ta’ ċereali jew prodotti taċ-ċereali (pereżempju, kornflejks); ċereali (għajr il-qamħirrun (qamħ)) f’forma ta’ frak jew f’forma ta’ flejks jew frak ieħor maħdum (minbarra dqiq, xgħir mitħun oħxon u smida), imsajrin minn qabel jew ippreparati mod ieħor, mhux speċifikati jew inklużi band’oħra Manifattura minn materjali ta’ kwalunkwe intestatura, għajr dik tal-prodott, fejn: — il-piż tal-materjali tal-intestaturi 1006 u 1101 sa 1108 użati ma jaqbiżx l-20 % tal-piż tal-prodott finali, u — il-piż taz-zokkor użat ma jaqbiżx l-40 % tal-piż tal-prodott finali 1905 Ħobż, għaġina, kejkijiet, gallettini u oġġetti oħra tal-furnara, li fihom il-kawkaw jew le; ostji tat-tqarbin, cachets vojta ta’ kwalità li huma tajbin għal użu farmaċewtiku, karti tas-siġill (sealing wafers), karta ostja u prodotti simili Manifattura minn materjali ta’ kwalunkwe intestatura, għajr dik tal-prodott, fejn il-piż tal-materjali tal-intestaturi 1006 u 1101 sa 1108 użati ma jaqbiżx l-20 % tal-piż tal-prodott finali ex Kapitolu 20 Preparati ta’ ħxejjex, frott, ġwież u partijiet oħrajn tal-pjanti; għajr: Manifattura minn materjali ta’ kwalunkwe intestatura, għajr dik tal-prodott 2002 u 2003 Tadam, faqqiegħ u tartufi mħejjija jew preservati mingħajr il-ħall jew l-aċidu aċetiku Manifattura minn materjali ta’ kwalunkwe intestatura, għajr dik tal-prodott, fejn il-materjali kollha tal-Kapitolu 7 użati jkunu nkisbu għalkollox 2006 Ħxejjex, frott, ġwież, qoxra tal-frott u partijiet oħra tal-pjanti, preservati biz-zokkor (ixxuttati, glasè jew kristallizzati) Manifattura minn materjali ta’ kwalunkwe intestatura, għajr dik tal-prodott, fejn il-piż taz-zokkor użat ma jaqbiżx l-40 % tal-piż tal-prodott finali 2007 Ġammijiet, ġeli tal-frott, marmellati, puré tal-frott jew tal-ġewż u pejsts tal-frott u tal-ġewż, miksubin bit-tisjir, biz-zokkor miżjud jew b’xi materjal ieħor biex jagħmel ħelu jew mingħajrhom Manifattura minn materjali ta’ kwalunkwe intestatura, għajr dik tal-prodott, fejn il-piż taz-zokkor użat ma jaqbiżx l-40 % tal-piż tal-prodott finali ex 2008 Prodotti għajr: – Ġwież mingħajr zokkor miżjud jew spirti – Butir tal-karawett; taħlitiet ibbażati fuq ċereali; qlub tal-palm; qamħirrum (qamħ) – Frott u ġwież imsajra mod ieħor minbarra fuq il-fwar jew mgħollijin fl-ilma, mingħajr zokkor miżjud, iffriżati Manifattura minn materjali ta’ kwalunkwe intestatura, għajr dik tal-prodott, fejn il-piż taz-zokkor użat ma jaqbiżx l-40 % tal-piż tal-prodott finali 2009 Meraq tal-frott (inkluż most) u meraq tal-ħxejjex, mhux iffermentati u mingħajr spirtu miżjud, biz-zokkor miżjud jew b’xi materjal ieħor biex jagħmel ħelu jew mingħajrhom Manifattura minn materjali ta’ kwalunkwe intestatura, għajr dik tal-prodott, fejn il-piż taz-zokkor użat ma jaqbiżx l-40 % tal-piż tal-prodott finali ex Kapitolu 21 Preparati mixxellanji li jistgħu jittieklu; għajr: Manifattura minn materjali ta’ kwalunkwe intestatura, għajr dik tal-prodott 2103 – Zlazi u preparati tagħhom; kondimenti mħalltin u ħwawar imħalltin Manifattura minn materjali ta’ kwalunkwe intestatura, għajr dik tal-prodott. Iżda jistgħu jintużaw dqiq jew pasta tal-mustarda jew mustarda ppreparata – Dqiq u pasta tal-mustarda u mustarda ppreparata Manifattura minn materjali ta’ kwalunkwe intestatura 2105 Ġelati u silġ ieħor tajjeb għall-ikel, sew bil-kawkaw u sew le Manifattura minn materjali ta’ kwalunkwe intestatura, għajr dik tal-prodott, fejn: — il-piż individwali taz-zokkor u tal-materjali tal-Kapitolu 4 użati ma jaqbiżx l-40 % tal-piż tal-prodott finali kif ukoll — il-piż tot